title: SMS Goeben

text: SMS Goeben oli Saksan keisarikunnan laivaston Moltke-luokan taisteluristeilijä ensimmäisessä maailmansodassa. Alus oli suurennettu versio "SMS Von der Tannista", johon verrattuna alukselle oli asennettu yksi pääaseen torni sekä lisätty suojaa.


title: SMS Goeben

text: Alus tilattiin Blohm + Vossilta Hampurista ja sen köli laskettiin 28. elokuuta 1909. Alus laskettiin vesille 28. maaliskuuta 1911 nimettynä Saksan–Ranskan sodan kenraalin August Karl von Goebenin mukaan ja se valmistui 28. elokuuta 1912.


title: SMS Goeben

text: Pari kuukautta palvelukseen ottamisensa jälkeen "SMS Goeben" muodosti kevyen risteilijän "SMS Breslaun" kanssa Saksan keisarikunnan laivaston Välimeren laivueen. Alukset partioivat alueella Balkanin sotien aikana.


title: SMS Goeben

text: Ensimmäisen maailmansodan puhjettua 28. heinäkuuta 1914 alukset joutuivat vetäytymään Osmanien valtakunnan Konstantinopoliin. Molemmat alukset siirrettiin Osmanien valtakunnalle 16. elokuuta, jolloin "SMS Goebenista" tehtiin Osmanien laivaston lippulaiva "Yavuz Sultan Selim". Alus kohtasi menestyksellisesti Venäjän keisarikunnan laivaston Mustalle merelle sijoitettuja aluksia. Alus osui 26. joulukuuta 1914 kahteen venäläisten laskemaan miinaan, jolloin siihen pääsi noin 2 000 tonnia merivettä. Se osui 20. tammikuuta 1918 Dardanelleille kolmeen brittiläiseen miinaan upotettuaan monitori "HMS Raglanin". Yhdenkään miinan räjähdys ei läpäissyt aluksen torpedovyötä.


title: SMS Goeben

text: Aluksen nimi lyhennettiin normaalisti "Yavuziksi", mistä tehtiinkin aluksen virallinen nimi vuonna 1936. Se kuljetti vuonna 1938 Mustafa Kemal Atatürkin jäännökset Istanbulista İzmitiin. Alus palveli Turkin laivaston lippulaivana vuoteen 1950 saakka. Alus romutettiin vuonna 1973, kun Saksan hallitus ei ollut suostunut maksamaan aluksesta Turkin pyytämää hintaa. Romuttamisensa aikaan alus oli vanhin Yhdysvaltain ulkopuolella ollut dreadnought-taistelulaiva.


title: Fahler

text: Fahler on muun muassa seuraavien henkilöiden sukunimi:


title: Grönqvist

text: Grönqvist on muun muassa seuraavien henkilöiden sukunimi:


title: Emil Hårdh

text: Karl Emil Hårdh (5. marraskuuta 1841 Raahe – 31. lokakuuta 1919 Helsinki) oli suomalainen lyseon lehtori ja suomentaja.


title: Emil Hårdh

text: Hårdhin vanhemmat olivat kruununvouti, kollegiasessori Gustaf Adolf Hårdh ja Emilia Katarina Sovelius. Hän pääsi ylioppilaaksi 1860 Kuopion lukiosta ja valmistui filosofian kandidaatiksi 1866 ja maisteriksi 1869.


title: Emil Hårdh

text: Hårdh toimi Helsingin ruotsalaisessa lyseossa saksan ja ruotsin kollegana 1886–1900 sekä ranskan ja saksan lehtorina 1900–1905.


title: Emil Hårdh

text: Saatuaan perinnön Hårdh teki noin 100 000 markan lahjoitukset, siitä 73 000 markkaa merimieslähetykselle ja loput Hämeenlinnan kaupungissa toimineille seuroille.


title: Elias Lodenius

text: Karl Gustaf Elias Lodenius (14. huhtikuuta 1877 Nora, Ruotsi – 12. elokuuta 1919 Turku) oli suomalainen päätoimittaja ja ruotsin kielellä kirjoittanut kirjailija.


title: Elias Lodenius

text: Lodeniuksen vanhemmat olivat arkkitehti Gustaf Lodenius ja Augusta Elisabeth Andersson. Hän pääsi ylioppilaaksi 1897 Helsingissä (Lyceum för gossar och flickor i Helsingfors) ja valmistui filosofian kandidaatiksi 1903.


title: Elias Lodenius

text: Lodenius työskenteli toimittajana Helsingissä, Tampereella ja Turussa. Hän oli Turussa ilmestyneen Åbo Underrättelser-lehden päätoimittajana vuodesta 1909.


title: Elias Lodenius

text: Elias Lodenius oli naimisissa vuodesta 1904 taidemaalari Hanna Viola Svanströmin (1879–1975) kanssa. Heillä oli kuusi lasta.


title: Abd-ul-Hamid II

text:
Sulttaani Abdülhamid II (Abdul Hamid II tai Abd Al-Hamid II Khan Ghazi) (osmaniksi عبد الحميد ثانی "", ) (22. syyskuuta 1842 – 10. helmikuuta 1918) oli Osmanien valtakunnan 34. sulttaani.
Hänen valtakautensa alkoi 31. elokuuta 1876, kun hänen veljensä Murat V suistettiin vallasta.


title: Abd-ul-Hamid II

text: Abd-ul-Hamid II oli naimisissa 15 kertaa.


title: Abd-ul-Hamid II

text:
Abd-ul-Hamid alkoi osoittaa vainoharhaisuuden oireita pian valtaannousunsa jälkeen. Hän käytti luodinkestävää fetsiä ja silmukkahaarniskaa, hänen käyttämänsä ruoat, asiakirjat ja vaatteet testattiin ennen käyttöä myrkkyjen varalta ja jopa hänen käyttämänsä rakennukset –- salakäytävineen, salaovineen, kapeine ovineen ja ansoineen – suunniteltiin ehkäisemään salamurhan mahdollisuutta.
Hänen valtakautenaan valtakunnan valta ja laajuus väheni, joten hänet erotettiin vallasta 27. huhtikuuta 1909. Hän oli viimeinen sulttaani, jolla oli absoluuttinen valta. Hänen seuraajansa oli Mehmet V.


title: Abd-ul-Hamid II

text:
Vuoden 1866 Kreetan kapinan, vuosien 1858-1869 Bosnia ja Hertsegovinan ja Montenegron kansannousujen sekä Bulgarian kansannousun vuonna 1876 veriset ja raat tukahduttamiset aiheuttivat länsimaissa viileää suhtautumista Turkkia kohtaan. Kesän 1876 teologian opiskelijoiden mielenosoituksen myötä valtaan noussut Abd-ul-Hamid II joutui tuoreeltaan uudistusten eteen. Häneltä vaadittiin perustuslakia, jonka sulttaani allekirjoitti pian valtaan nousun jälkeen. Perustuslain mukaan sulttaani oli sekä valtion että islamin päämies. Parlamentti jaettiin kahteen huoneeseen: edustajainkokoukseen ja notaabelikokoukseen, valtionneuvosto jatkoi ylimpänä oikeusistuimena ja lakiesitysten valmistelijana. Osmanien valtakunnan kansalaiset olisivat perustuslain mukaan tasavertaisia. Riitatapaukset kuitenkin ratkaistiin islamin lakien mukaan.
Vaikka perustuslaki merkitsi todellista edistystä, ryhtyi Abd-ul-Hamid sulkemaan virkakoneistoaan. Hän kontrolloi salaista poliisia, tiedotusvälineitä sekä lennätintä.


title: Abd-ul-Hamid II

text: Venäjä julisti 24. huhtikuuta 1877 sodan Abd-ul-Hamidin hallitsemaa osmanien valtakuntaa vastaan ja ryhtyi hyökkäämään yhtä aikaa sekä Euroopan että Kaukasuksen rintamilta. Englanti oli huolissaan Venäjän armeijan etenemisestä, ja Abd-ul-Hamid tarvitsi kipeästi liittolaisia pysäyttääkseen hyökkäykset. Kesäkuussa 1878 Englanti ja Turkki allekirjoittivat salaisen sopimuksen. Sen mukaan Turkki vuokrasi Kyproksen saaren Englannille, joka taas lupasi puolustaa Turkkia Venäjän hyökätessä. Kyproksen sopimuksessa oli myös maininta, että sulttaanin tulisi puolustaa, varjella ja kunnioittaa kristittyjen kansalaisten oikeuksia. Sopimus heikensi Venäjän vaikutusvaltaa alueella ja käynnisti nationalistista toimintaa Bulgarian, Albanian sekä Armenian sisällä.


title: Abd-ul-Hamid II

text: Suurissa osmanikaupungeissa armenialaiset olivat sulautuneet yhteiskuntaan ja nousseet vaikutusvaltaisiin asemiin kauppiaina ja pankkiireina. Valtakunnan reunoilla kristittyjä armenialaisia oli kohdeltu toisen luokan kansalaisina. Abd-ul-Hamidin valtaantullessa tehty uusi perustuslaki ei ollut parantanut armenialaisten asemaa eikä oikeuksia. Kyproksella tehty sopimus antoi kuitenkin mahdollisuuden muutokseen länsimaiden tuella. Venäjän ortodoksinen kansakunta halusi käyttää Armenian pyrkimyksiä omiin tarkoitusperiinsä. Abd-ul-Hamid II ei kuitenkaan noudattanut Kyproksen sopimuksen ehtoja ja piti kiinni asemastaan islamilaisen valtion päämiehenä.


title: Abd-ul-Hamid II

text: Vuodesta 1885 alkaen armenialaiset alkoivat järjestäytyä poliittisesti, ja vuonna 1887 perustettiin armenialainen sosialistinen vallankumouspuolue Hunchak. Puolueen ja turkkilaisten sotilaiden välillä käytiin useita kahakoita, eikä puolueen kirjoittamaa vetoomusta toimitettu sulttaanin käsiin. Seuraavien vuosien aikana puolue järjesti useita mellakoita, koska se arveli länsimaiden puuttuvan viranomaisten käyttämään väkivaltaan. Kesällä 1894 armenialaiset virkamiehet päättivät olla maksamatta veroja Erzurumin alueella, sillä Turkin viranomaiset eivät olleet pystyneet lopettamaan kurdien ryöstöretkiä. Abd-ul-Hamid II piti tätä kapinointina ja lähetti sotavoimat ratkaisemaan tilannetta. Verilöyly aiheutti suurvaltojen väliintulon, mutta se jäi varsin pintapuoliseksi turkkilaisten vaientaessa todistajia. Vuoteen 1897 asti tapahtui useita eri verilöylyjä, mutta ne päättyivät kuuden vallan suurlähettiläiden muotoilemaan uudistusohjelmaan. Verilöylyissä sai surmansa noin 200 000–300 000 armenialaista.


title: Abd-ul-Hamid II

text:
Abd-ul-Hamidia painoivat armenialaisongelmien lisäksi myös muut huolet. Hän menetti Tunisian Ranskalle vuonna 1881 ja Egyptin Englannille vuonna 1882, ja Kreeta kapinoi jatkuvasti sulttaanin hallintoa vastaan. Sotilaallinen toiminta oli rasittanut valtakunnan taloutta, ja Abd-ul-Hamid ryhtyikin järjestelemään valtionvelkaa ja ulkomaalaista pääomaa uudelleen vuonna 1881. Hänen hallintonsa perusti uusia kouluja, ja teollisuuden kehittäminen käynnistyi. Tämän myötä ulkomaankauppa lisääntyi, ja siitä saaduilla varoilla perustettiin kirjastoja ja sanomalehtiä. Kehitys edesauttoi liberaalisen opposition kasvua. Nuorturkkilaiset saivat nimensä lehdestä "La Jeune Turquie". Puolue toi avoimesti julki halunsa irtautua Abd-ul-Hamidin islamismista ja yhdistää osmanien valtakunta muihin Aasian turkkilaisiin heimoihin. Joukko nuoria upseereja, joukossaan Mustafa Kemal, alkoi ajaa vallankumouksellisia aatteita.
Nuorturkkilaiset yrittivät vallankaappausta Makedoniassa toukokuussa 1908. Abd-ul-Hamidin joukot kuitenkin kukistivat sen. Tyytymättömän ilmapiirin johdosta Abd-ul-Hamid kutsui parlamentin koolle ensimmäisen kerran 30 vuoteen. Sulttaani avasi Turkin uudet valtiopäivät vaalien jälkeen 17. joulukuuta. Aluksi sulttaanin toimet näyttivät onnistuneen. Nuorturkkilaiset halusivat parantaa hallitusta sen kaatamisen sijaan. Useita uudistuksia pantiin alulle, kunnes toiveet paremmasta huomisesta saivat kolauksen lokakuussa 1908, kun Bosnia-Hertsegovina liitettiin Itävallan alle ja Kreeta liittyi Kreikkaan. Nuorturkkilaiset marssivat Istanbuliin armeijan kanssa. 24. huhtikuuta 1909 otettiin käyttöön sotalaki ja kolme päivää myöhemmin Abd-ul-Hamid II syöstiin lopullisesti vallasta.


title: Someone Like You (Adelen kappale)

text: "Someone Like You" on Adelen kappale ja toinen singlejulkaisu hänen albumiltaan "21". Single julkaistiin Britanniassa 28. tammikuuta 2011. Single nousi Britannian listaykköseksi BRIT Awards -esityksen jälkeen. Single pysyi listaykkösenä neljä viikkoa, minkä jälkeen se putosi sijalle kaksi. Singleä on myyty Britanniassa yli miljoona kappaletta , jolla se on ylittänyt reilusti platinalevyyn oikeuttavan määrän. Kappale on päässyt listaykköseksi muun muassa Australiassa, Irlannissa, Uudessa-Seelannissa ja Skotlannissa.


title: Someone Like You (Adelen kappale)

text: Yhdysvaltain Billboard Hot 100 -listalla kappale nousi ykkössijalle sen jälkeen, kun Adele oli esittänyt kappaleen MTV Video Music Awardsissa.


title: Chelsea Charms

text: Chelsea Charms (s. 7. maaliskuuta 1976) on yhdysvaltalaisen mallin ja stripparin esiintyjänimi.


title: Chelsea Charms

text: Charms on esiintynyt aikuisviihdelehdissä suurien rintojensa vuoksi. Charmsin rinnoissa ei ole silikonia, vaan polypropyleenikuitua, jonka johdosta ne kasvavat koko ajan. Hänen rintansa ovatkin valtava terveysriski.


title: Chelsea Charms

text: Charms kertoo kotisivuillaan rintojensa koon olevan 153XXX ja kummankin niistä painavan 26 paunaa (11,8 kg).


title: Pro life -liike

text: Pro life -liike on poliittinen liike, joka vastustaa aborttia ja kannattaa sen kieltämistä tai rajoittamista. Nimitys "pro-life" otettiin käyttöön Yhdysvalloissa vuonna 1973, kun korkein oikeus hyväksyi abortin Roe vastaan Wade -tapauksen jälkeen.


title: Pro life -liike

text: Maailmanlaajuisesti pro life -liike kannattaa sikiön oikeutta elämään, sillä he pitävät sitä ihmisenä ja sen takia ihmisoikeuksien subjektina. Usein he pitävät hedelmöitystä ihmiselämän alkuna. Pro-life-liikkeen vastakohta on "pro-choice", joka pitää aborttia naisen oikeutena.


title: Pro life -liike

text: Liikkeen kannattajat kutsuvat itseään mieluummin nimellä pro life -liike eikä abortin vastustajat, koska heidän mielestään he ennen kaikkea puolustavat elämää. Abortin vastustamisen lisäksi ideologiaan kuuluui mm. eutanasian vastustaminen. Ensimmäinen järjestetty liike, joka vastusti aborttia oli Yhdysvaltojen katolisten piispojen aloittama. Ennen "Roe vastaan Wade" -tapausta suurin pro life -järjestö oli Right to Life, jonka jäsenistä suurin osa oli katolilaisia. Yhdysvaltojen pro life -katoliset käyttävät usein pro life -nimitystä vastustaakseen sotia, kuolemanrangaistusta ja eutanasiaa.


title: Pro life -liike

text: Usein abortin vastustajat ovat uskonnollisia ihmisiä, erityisesti kristittyjä, vaikka pro-life-liikkeen äärestä löytyykin muita uskontoja ja uskonnottomia.


title: Pro life -liike

text:
Euroopassa pro life -liike on kasvanut huomattavasti viime vuosina. Monissa eurooppalaisissa pääkaupungeissa pidetään vuosittain "March for Life" -mielenosoituksia. Ranskan ensimmäinen pro life -järjestö oli Laissez-les Vivre. Sen puheenjohtajana toimi geneetikko Jérôme Lejeune.
Isossa-Britanniassa suurin järjestö on Society for the Protection of Unborn Children.


title: Pro life -liike

text: Espanjan pro life -liike on kasvanut jyrkästi viime vuosina. Espanjassa järjestettiin 19. lokakuuta 2009 mielenosoitus, johon osallistui noin miljoona ihmistä.


title: Pro life -liike

text: Suomen pro life -liike muodostuu järjestöistä, joihin kuuluu sekä poliittisia puolueita että sitoutumattomia ryhmiä. Kristillisdemokraattinen puolue on aborttia vastustava järjestö. KD on Suomen ainoa puolue, joka on ottanut virallisesti kantaa aborttia vastaan.


title: Pro life -liike

text: Sitoutumaton aborttia vastustava ryhmä on ihmisoikeusjärjestö Pro Life Suomi ry, jonka perustaja ja puheenjohtaja on poliitikko Mika Ebeling.. Pro Life Suomi ry järjestää säännöllisesti mielenosoituksia eri kaupungeissa ja tarjoaa myös tukea raskaana oleville naisille. Heidän abortinvastaisuutensa perustuu pääasiassa uskonnolliseen vakaumukseen.


title: Pro life -liike

text: Toinen suomalainen aborttia vastustava ryhmä, jonka toiminta ja vakaumukset ovat riippumattomia uskonnoista, on rekisteröimätön yhdistys nimeltä Oikeus elämään.. Oikeus elämään -järjestön päätoimintaa on tiedon jakaminen ja mielipidevaikuttaminen, mutta se tarjoaa myös apua raskaana oleville .


title: Pro life -liike

text: Aborttia koskeva erimielisyys näkyy uskonnoissa. Esimerkiksi katolinen kirkko vastustaa aborttia ja tuomitsee sen syntinä. Toisaalta jotkut uskonnot hyväksyvät abortin, esimerkiksi juutalaisuus ja jotkut islamin ryhmät.


title: Pro life -liike

text: Katolinen kirkko, Missourin Synod luterilainen kirkko, Wisconsin evankelisluterilainen kirkko, Englannin kirkko, Yhdysvaltojien anglikaaniset kirkot ja ortodoksiset kirkot eivät hyväksy aborttia. National Association of Evangelicals hyväksyy abortin vain kun sikiöllä on vakavia ongelmia tai vammoja.. Suomen evankelis-luterilaisen kirkon mukaan ihmiselämän syntyy hedelmöityksessä, mutta aborttia voidaan tehdä, jos äidin henki on uhattuna, lapsi on saanut alkunsa raiskauksesta tai lapsi on vakavasti vammainen.. Toisaalta Suomen evankelis-luterilaisen kirkon sisällä on paljon erimielisyyttä.


title: Neulakalat

text: Neulakalat (Carapidae) on partanilkkakaloihin kuuluva kalaheimo. Heimon lajit elävät kaikissa valtamerissä trooppisissa vesissä.


title: Neulakalat

text: Neulakaloihin kuuluu lähteestä riippuen 5–7 sukua ja 26–31 lajia. Lajeja ovat muun muassa neulakala ("Carapus acus"), kuultoneulakala ("Carapus bermudensis") ja isoneulakala ("Echiodon drummondi"). Neulakalalajit ovat läpikuultavia, suomuttomia ja ankeriasmaisia kaloja. Pisimmät lajit isoneulakala ja kuultoneulakala voivat saavuttaa noin 30 cm pituuden. Lähes kaikilta heimon lajeilta puuttuu vatsaevä, ja pyrstö-, selkä- ja peräevät ovat yhtyneet. Aikuisilla hampaita on kummasakin leuassa yksi tai useampia, ja ne ovat pienikokoisia tai suurempia ja teräviä.


title: Neulakalat

text: Neulakaloihin kuuluvilla lajeilla on kaksi poikasvaihetta. Kuoriutuessaan poikasella on selässään pitkä evämäinen uloke, joka surkastuu poikasen kasvaessa. Toisen poikasvaiheen aikana hampaat alkavat kasvaa, ja tässä vaiheessa loisina elävät lajit hakeutuvat isäntäeläimensä sisään.


title: Neulakalat

text: Neulakalalajeja tavataan trooppisista vesistä Atlantilta Välimeri mukaan luettuna, Intian valtamereltä ja Tyyneltämereltä. Ne elävät usein koralliriuttojen läheisyydessä yleensä lähellä pintaa, mutta niitä on tavattu jopa 2 000 metrin syvyydestä.


title: Neulakalat

text: Sukujen "Echiodon", "Eurypleudon" ja "Snyderidia" lajit ovat vapaana eläviä, mutta monilla muilla lajeilla on erikoinen suhde erityisesti merimakkaroihin, mutta myös simpukoihin, meritähtiin ja putkimatoihin. "Carapus"- ja "Onuxodon"-lajit ovat kommensalistisia. Ne elävät päiväsaikaan merimakkaroiden peräsuolessa ja öisin saalistavat pieniä äyriäisiä. "Encheliopsis"-suvun lajit elävät loisina merimakkaroiden, simpukoiden tai meritähtien sisällä ja syövät näiden sukuelimiä ja mahdollisesti myös muita sisäelimiä. Isäntäeläimet voivat usein kuitenkin kasvattaa uudet elimet tilalle, joten loiset ei ole välttämättä isännille kohtalokkaita.


title: Neulakalat

text: Neulakalojen pyöreät munat ovat halkaisijaltaan noin yhden millimetrin kokoisia. Naaras laskee munansa mattomaisena muodostelmana, joka voi olla jopa 75 cm pitkä. Kuoriuduttuaan poikaset elävät ensin planktoneliöstön joukossa.


title: Someone Like You

text: Someone Like You () voi tarkoittaa seuraavia:


title: Someone Like You

text: Elokuvissa:


title: Someone Like You

text: Kirjallisuudessa:


title: Someone Like You

text: Musiikissa:


title: Viktor Alfred Pettersson

text: Viktor Alfred Pettersson (17. maaliskuuta 1849 Helsinki – 8. lokakuuta 1919 Helsinki) oli suomalainen toimittaja ja ruotsin kielellä kirjoittanut kirjailija. Hän käytti nimimerkkejä "Lördags-Pelle", "V.P." ja "V.P-n".


title: Viktor Alfred Pettersson

text: Pettersson oli toimittajana, päätoimittajana tai vastaavana julkaisijana Aftonblad, Helsingfors Aftonblad ja Aftonposten -lehdissä. Hän julkaisi vuodesta 1888 Lördagsqvällen ja Lördagen -nimistä viikkolehteä johon hän itse kirjoitti nimimerkillä "Lördags-Pelle".


title: Isomeerinen transitio

text: Isomeerinen transitio on yksi radioaktiivisen hajoamisen muoto. Kun hajoavat ytimet virittyvät, syntyy gammasäteilyä. Viritystilan keskimääräinen elinikä on 10 sekuntia, mutta joskus viritystila pitkittyy. Tällöin on järkevää tarkastella virittynyttä nuklidia itsessään radioaktiivisena. Tätä tilaa kutsutaan isomeeriseksi tai metastabiiliksi. Kun tämä viritystila purkautuu stabiilimpaan tilaan, kutsutaan sitä isomeeriseksi transitioksi.


title: Joseph G. Burg

text: Josef Ginsburg, myös Joseph Ginzburg ja yleisimmin tunnetulta salanimeltään Joseph G. Burg (1908 – 1990) oli ukrainalaisperäinen saksalainen romanianjuutalainen kirjailija, toimittaja ja holokaustirevisionisti.


title: Joseph G. Burg

text: Burg on yksi historian tunnetuimmista juutalaisista holokaustin kieltäjistä. Burgin mukaan Yhdysvaltojen juutalaissionistit olivat toisen maailmansodan takana rahoittamalla kumpaakin osapuolta tarkoituksenaan saada perustettua Israel Palestiinaan, joka oli Burgin mukaan mahdollista vain ison sodan kautta. Hän kirjoitti useita kirjoja ja kirjoituksia holokaustirevisionismista, jotka joutuivat useimmiten aiheensa takia sensuurin käsiin. Burg tuli viimeistään tunnetuksi vuonna 1988, kun hän todisti Toronton järjestyksessään toisessa Ernst Zündel -oikeudenkäynnissä puolustusasianajaja Douglas Christien kahdentenatoista todistajana Zündelin hyväksi.


title: Devon Sawa

text: Devon Edward Sawa (s. 7. syyskuuta 1978) on kanadalainen Saturn-palkittu näyttelijä. Hänet tunnetaan parhaiten rooleistaan elokuvissa "Little Giants " ja "Final Destination – viimeinen määränpää".


title: Devon Sawa

text: Sawa syntyi Vancouverissa kodinhoitaja Joyce Sawalle ja mekaanikko Edward Sawalle. Hänen isänsä on puolalaista syntyperää.


title: Devon Sawa

text: Sawan mieltymys näyttelemiseen alkoi, kun hän esiintyi pääosassa lastentarhan koulunäytelmässä. Hänen näyttelijän uransa kehittyi nopeasti 1990-luvulla. Sawa esiintyi elokuvissa "Little Giants ", "Casper", "Now and Then", "Wild America", "Idle Hands", ja "Final Destination – viimeinen määränpää". "Casperissa" hän teki suuren läpimurtonsa, vaikka hänen esiintymisensä kuvaruudussa kesti vain joitakin minuutteja.


title: Devon Sawa

text: 2000-luvulla Sawa esiintyi Eminemin ja Didon esittämän Stan-kappaleen musiikkivideolla Stanin roolissa. Sawa on jatkanut tasaisesti työtä yksittäisten elokuvien parissa, kuten "Extreme Dating", "Devil's Den" ja "Creature of Darkness". Vuonna 2011 Sawa vieraili draamasarjassa "Nikita", jossa hänen oli tarkoitus esittää Owen Elliot -nimistä hahmoa neljän jakson ajan. Hahmo kuitenkin jäi pysyväksi sarjaan ja Devon näytteli Owenia sarjan viimeiseen neljänteen tuotantokauteen asti. Hän myös liittyi elokuvien "388 Arletta Avenue" ja "The Sibling" näyttelijäkasteihin.


title: Jesse Williams

text: Jesse Williams voi tarkoittaa:


title: Saint-Thibéry

text: Saint-Thibéry on kunta Hérault’n departementissa Languedoc-Roussillonin hallintoalueella Ranskassa. Kunnassa oli 2 271 asukasta vuoden 1999 väestönlaskennassa. Saint-Thibéryn pinta-ala on 123 neliökilometriä.


title: Yhteiskunnallinen romahdus

text: Yhteiskunnallinen romahdus viittaa laajasti sekä äkilliseen yhteiskunnan tuhoutumiseen (kuten mayojen korkeakulttuurin romahdus) että hitaaseen ja asteittaiseen yhteiskunnan rappeutumiseen (kuten Rooman valtakunnan ja Kiinan Han-dynastian tuhot). Aihepiiriä on käsitelty erityisesti antropologian, historian, sosiologian ja valtio-opin tieteenalojen piirissä sekä nykyisin myös kompleksisuusteorian ja systeemiteorian näkökulmista.


title: Yhteiskunnallinen romahdus

text: Yhteiskunnallinen romahdus voidaan ymmärtää usealla eri tavalla. Sillä voidaan viitata väestölliseen romahdukseen, kulttuurin heikentymiseen, poliittisen tai sotilaallisen aseman menetykseen, taloudelliseen romahdukseen ja köyhtymiseen sekä kaupunkikulttuurin katoamiseen. Kompleksisuusteorian ja systeemiteorian näkökulmista romahdus merkitsee yhteiskunnan rakenteiden yksinkertaistumista.


title: Yhteiskunnallinen romahdus

text: Vaikka yhteiskunnallinen romahdus yleisesti merkitsee tiettyjen yhteiskuntarakenteiden, hallintomuotojen, talousmallien tai kulttuurimuotojen loppua, saattaa romahdusta seuraava yhteiskunta ainakin jossakin määrin jatkaa edeltävän yhteiskunnan muotoja. Esimerkiksi nykyinen Venäjä on monessa mielessä jatke Venäjän keisarikunnan ja Neuvostoliiton kulttuurille sekä yhteiskuntarakenteille. Monessa tapauksessa romahdus merkitsee yhteiskunnallisen painopisteen siirtymistä keskusjohdolta paikallisille valtakeskittymille, jotka muutoin jatkavat saman yhteiskunnan perinteitä. Joissakin tapauksissa romahdus puolestaan on lähes totaalinen, ja vain joitakin palasia entisestä yhteiskunnasta säilyy.


title: Yhteiskunnallinen romahdus

text: Kompleksisia yhteiskuntia on muodostunut ihmislajin pitkässä historiassa vasta muutaman viimeisen vuosituhannen aikana. Tyypillisesti ne ovat romahtaneet muutaman vuosisadan kuluessa. Tästä syystä monet pitävät kompleksisten yhteiskuntien esiintymistä historiallisena poikkeuksena ja niiden romahtamista historiallisena sääntönä.


title: Yhteiskunnallinen romahdus

text: Romahdus voi merkitä sen kokeville ihmisille katastrofia ja kärsimystä, mutta joissakin tapauksissa siitä on myös ollut etua aikakauden ihmisille. Jared Diamond on tunnetuimpia aihetta tutkineita.


title: Yhteiskunnallinen romahdus

text: Yhteiskunnallisen romahduksen määritelmästä ei ole täyttä yksimielisyyttä. Usein romahduksella tarkoitetaan nopeaa yhteiskunnan tuhoa, mutta yhtä hyvin jopa vuosisatoja kestävä heikkeneminen voidaan mieltää romahdukseksi. Joseph Tainterin määritelmän mukaan romahdus merkitsee huomattavaa yhteiskunnan kompleksisuuden alenemista eli sosiopoliittisten rakenteiden yksinkertaistumista. Hänen mukaansa romahdus voi tapahtua eri kompleksisuuden asteella oleville yhteiskunnille, eikä se määritelmällisesti edellytä siihen usein yhdistettyä väestöromahdusta tai kulttuurin tuhoutumista.


title: Yhteiskunnallinen romahdus

text: Käytännössä yhteiskunnallinen romahdus yleensä merkitsee suuria yhteiskuntarakenteeseen, väestöön ja kulttuuriin kohdistuvia muutoksia. Näitä muutoksia voidaan tarkastella populaatio- ja organisaatiodynamiikan näkökulmista:


title: Yhteiskunnallinen romahdus

text: Taantuminen/yksinkertaistuminen: yhteiskunnan mukautumiskyky saattaa aleta johtuen väestönkasvusta tai kompleksisuuden kasvusta, jolloin sen instituutiot heikkenevät aiheuttaen massiivisia muutoksia väestömäärissä tai yhteiskuntadynamiikassa. Romahduksessa yhteiskunnan kompleksisuus vähenee, sosiopoliittinen järjestelmä hajautuu ja yhteiskunta taantuu käyttämään yksinkertaisempaa teknologiaa. Historiallisissa romahduksissa seuraavaa ajanjaksoa on monissa tapauksissa kutsuttu pimeäksi keskiajaksi. Esimerkkejä tällaisista romahduksista ovat heettiläisvaltakunta, mykeneläinen kulttuuri, Länsi-Rooman valtakunta, Maurya-valtakunta, Gupta-valtakunta, mayojen korkeakulttuuri, Angkor Kambodžassa ja Han-dynastia sekä Tang-dynastia Kiinassa.


title: Yhteiskunnallinen romahdus

text: Yhdistäminen/asteittainen liittäminen: heikentyvä yhteiskunta saattaa myös päätyä toisen yhteiskunnan osaksi valloitusten tai yhdistämisen kautta. Historiallisia esimerkkejä ovat muinainen Egypti, Mesopotamia, Levantin yhteiskunnat, Bysantin valtakunta, suurmogulien valtakunta, Delhin sulttaanikunta, Kiinan Song-dynastia ja asteekkien valtakunta.


title: Yhteiskunnallinen romahdus

text:
Muita piirteitä
Romahdusteorioilla tarkoitetaan erilaisia näkemyksiä romahduksen taustalla vaikuttavista syistä. Osa teorioista on suunnattu vain yksittäisten romahdusten selittämiseen, kun taas osa teorioista on tarkoitettu yhteiskunnallisen romahduksen yleismaailmallisiksi selityksiksi. Kuitenkin myös yksittäisiä romahduksia selittävät teoriat väistämättä sitoutuvat johonkin näkemykseen romahtavan yhteiskunnan luonteesta sekä niistä tekijöistä, jotka ylipäätään kykenevät tuhoamaan yhteiskuntia ja valtakuntia.


title: Yhteiskunnallinen romahdus

text: Rooman valtakunnan hajoaminen on yksi kiistellyimmistä historiallisista romahduksista. Syitä romahdukselle on tarjottu lukemattomia. Edward Gibbon esitti kolmisenkymmentä selitystä, muun muassa kristittyjen moraalittomuuden ja valtakunnan koon. Selitysmalleja on lisäksi etsitty muun muassa vesijohtojen lyijystä, valtiorakenteiden heikkenemisestä ja valtion desentralisaatiosta, sekä kansainvaelluksista ja muista ulkoisista paineista. Länsi-Rooman hajoamisen katsotaan yleisesti olleen seurausta barbaarien invaasioista.


title: Yhteiskunnallinen romahdus

text: Kreetan minolainen kulttuuri on klassinen esimerkki romahduksesta, jonka katsotaan ainakin osittain johtuneen sattumanvaraisesta luonnonkatastrofista. Theran saari räjähti tulivuorenpurkauksessa vuosien 1600–1480 eaa. välillä, minkä oletetaan heikentäneen minolaista yhteiskuntaa merkittävästi ja altistaneen sen mykeneläisvalloitukselle. Mykeneläiset vielä jatkoivat minolaisen kulttuurin perinteitä, mutta myöhempi doorilaisvalloitus tuhosi sen lopullisesti.


title: Yhteiskunnallinen romahdus

text: Chacon kanjonin pueblo-kulttuuri kukoisti vuosina 900–1150, mutta vuosina 1130–1180 alueella vallinnut kuivuus hävitti viljeltävät pellot ja aiheutti nälänhätiä. Kuivuuteen liittyvät ongelmat jatkuivat 1200-luvulla, ja pueblointiaanit hylkäsivät kanjonin kokonaan 1200-luvun alussa.. Heidän kulttuurinsa yleisesti katsotaan romahtaneen muuttuneeseen ilmastoon liittyvistä tekijöistä johtuen.


title: Yhteiskunnallinen romahdus

text: Eurooppalaisten tutkimusmatkailijoiden ja uuden maailman väestöjen kohtaamiset johtivat usein tuhoisiin paikallisiin tautiepidemioihin. Isorokko hävitti Meksikon intiaaniväestöä 1520-luvulla tappaen yksin Tenochtitlánissa 150 000 ihmistä mukaan lukien asteekkihallitsija Cuitláhuacin. Sama tauti raivosi myös Perussa 1530-luvulla. Joidenkin lähteiden mukaan eurooppalaiset taudit tappoivat jopa 95 prosenttia Amerikan alkuperäisväestöstä. Tautien katsotaan vaikuttaneen merkittävästi konkistadorien helppoihin voittoihin asteekeista sekä inkoista ja mahdollistaneen Amerikan kolonisaation.


title: Yhteiskunnallinen romahdus

text: Joseph Tainter pitää valloituksiin, katastrofeihin ja muihin yksittäisiin tekijöihin perustuvia selitysmalleja epätyydyttävinä. Kyseiset tekijät voivat olla romahduksen näennäisiä tai osittaisia vaikuttavia tekijöitä, mutta eivät enempää. Hänen mukaansa malleihin liittyy usein epäjohdonmukaisuuksia. Rooman valtakunnan tuhonneet barbaarihyökkäykset eivät olleet voimakkaampia kuin monet niistä hyökkäyksistä, jotka roomalaiset torjuivat historiansa aikaisemmassa vaiheessa. Valtakunnan valtiorakenteiden heikkeneminen tai muu vastaava selitys puolestaan ei itsessään selitä heikkenemisen syytä. Samoin hän huomauttaa, että Chacon kanjonin intiaanit olivat kohdanneet kuivuuksia aikaisemminkin ilman yhteiskunnan romahdusta. Tainter väittääkin, että satunnaisiin tekijöihin viittaavat selitykset jättävät avoimeksi kysymyksen siitä, miksi yhteiskunnat joskus romahtavat kohdatessaan tietyn ongelman, kun taas joskus ne kykenevät jopa vahvistumaan ratkoessaan vastaavia ongelmia.


title: Yhteiskunnallinen romahdus

text: Oswald Spengler pyrki teoksessaan "Länsimaiden perikato" todistamaan, että kulttuurit ovat orgaanisia systeemejä, jotka syntyvät, käyvät läpi tietyt kehitysvaiheet ja lopulta kuolevat – aivan kuten mikä tahansa orgaaninen eliö – ja että tällä kehityksellä on tietty säännönmukaisuus, joka toistuu kaikissa menneissä, nykyisissä ja tulevissa kulttuureissa. Yhteiskunnilla oli lapsuutensa, nuoruutensa, aikuisuutensa ja vanhuutensa aivan kuten ihmisilläkin. Vanhuutta seurasi kulttuurin kuolema. Spengler piti kulttuurien nousuun ja rappeutumiseen liittyviä kausaalisia prosesseja mystisinä, ihmiselle selittämättöminä. Arvioidessaan kulttuurin ikää hän keskittyi erityisesti tieteisiin ja taiteisiin.


title: Yhteiskunnallinen romahdus

text:
Historioitsija Arnold J. Toynbee esitti 12-osaisessa sivilisaatiohistoriassaan "A Study of History"
hyvin paljon Spenglerin näkemyksiä muistuttavan teorian yhteiskuntien kehitysvaiheista. Toynbee myös katsoi sivilisaatioiden käyvän läpi säännönmukaisia kehitysvaiheita eli synnyn, kukoistuksen, luhistumisen ja hajoamisen. Erona Spengleriin hän ei pitänyt sivilisaatioiden elinikää ei ollut ennalta määrättynä, joten hänen mallinsa on vähemmän deterministinen. Hän esitti sivilisaatioiden romahtamisen syyksi sen, että ratkoessaan ongelmia niiden kulttuuri kehittyy rakenteellisesti tiettyyn suuntaan, jolloin ne muuttuvat kykenemättömäksi ratkaista toisenlaisia uusia ongelmia. Jossakin vaiheessa ne kohtaavat ylitsekäymättömän ongelman ja joutuvat hajoamisen tilaan. Yhteiskunta ja sen sosiaaliset järjestelmät rappeutuvat, luovuus ja kiinnostus uuden oppimiseen katoavat. Lopulta jokin kriisi tuhoaa kulttuurin lopullisesti.


title: Yhteiskunnallinen romahdus

text: Spengler ja Toynbee molemmat katsoivat, että romahdusvaiheessa olevan kulttuurin voi tunnistaa kulttuurin rappiosta. Tätä rappiota on usein sinällään pidetty romahdusta selittävänä tekijänä. Rooman valtakunnan romahdusta tulkittiin jo antiikin aikana kristinuskon aiheuttaman rappion sekä Rooman armeijan heikentymiseen johtaneen korruption ja kurin höltymisen näkökulmista.. Myöhemmin syiksi on epäilty muun muassa myöhäisantiikin henkistä köyhyyttä, rotujen sekoittumista, aristokratian degeneroitumista sekä teknologisen kehityksen pysähtymistä.


title: Yhteiskunnallinen romahdus

text: Joseph Tainter nimittää vertauskuvallisiin kehitysvaiheisiin sekä rappion käsitteeseen perustuvia romahdusteorioita mystisiksi. Tällä hän tarkoittaa sitä, että ne eivät perustu mihinkään tieteellisesti perusteltavaan yhteiskuntia koskevaan tietoon. Kuten Spengler itsekin katsoi, jäävät kulttuurien nousuun ja rappioon johtavat tekijät näissä malleissa mystisiksi, ihmiselle selittämättömiksi. Toisin kuin valloitukseen ja katastrofeihin perustuvat mallit, jotka sisältävät ainakin osittaisen tai näennäisen selityksen romahdukselle, ei mystisillä selitysmalleilla ole Tainterin mukaan mitään tieteellistä arvoa. Tainter tosin huomauttaa, että Toynbee lähestyi tieteellistä selitysmallia hyödyntäessään yhteiskunnan ongelmanratkaisufunktiota romahdusteoriassaan. Luovuuden väheneminen ja moraalinen rappio puolestaan voivat kyllä olla romahdukselle ominaisia ilmiöitä, mutta Tainterin mukaan nämä ilmiöt itse vaativat selitystä sen sijaan, että ne selittäisivät romahdusta .


title: Yhteiskunnallinen romahdus

text: Romahduksia on usein tulkittu myös siten, että niiden vaikuttavat tekijät liittyvät yhteiskunnan sisäisiin konflikteihin ja huonoon johtamiseen. Esimerkiksi mayakulttuurin tuhon on usein nähty johtuneen maya-kaupunkien keskinäisistä riidoista, vallanperimyssodista, paikallisten mahtimiesten kapinoista keskusvaltaa kohtaan tai talonpoikien kapinoista. Monissa tapauksissa syyllisiä on etsitty mayojen ylimystöstä. On väitetty, että jatkuvasti kasvaneen ylimystön harjoittama veronkanto ja rakennustyöverotus ajoivat kansan kapinaan. Lisäksi on katsottu, että ryöstösaalista haluavan ylimystön määrän kasvu lisäsi sodankäyntiä.


title: Yhteiskunnallinen romahdus

text: Vastaavia malleja on sovitettu myös Rooman valtakunnan romahdukseen. On katsottu, että Roomaa heikensivät korruptio ja tehoton hallinto, provinssien ryöstö, epätasainen tulonjako, epätasapaino maaseudun ja kaupungin välillä, orjuus ja valtiorakenteiden heikkeneminen. Joseph Tainter esittää kritiikkiä näitä malleja kohtaan. On vaikea ymmärtää, miksi tietty valtarakenne ja sosiaalinen järjestelmä ensin nostivat kulttuurin kukoistukseen, mutta sen jälkeen muuttuivat sille haitallisiksi. Sosiaalisen konfliktin eskaloituminen sekä johtajiston huonontuminen jäävät näissä malleissa selitystä vaille. Toisissa malleissa huonoa johtamista sen sijaan perustellaan riittämättömänä reagointina kasautuviin ongelmiin. Tainter jakaa nämä mallit kolmeen pääluokkaan. Hänen mukaansa näkemysten muotoutumiseen vaikuttaa muun muassa se, nähdäänkö yhteiskunnan kehitys konfliktiteorian vai funktionalistisen teorian valossa.Ympäristökysymyksiin liittyvät romahdusteoriat ovat viime aikoina saavuttaneet huomattavaa suosiota. Niitä on ehdotettu niin mayakulttuurin, Rooman valtakunnan, Mesopotamian valtakuntien kuin Chacon kanjonin pueblointiaanikulttuurin romahduksiin. Tunnetuimpiin kuuluva esimerkki koskee Pääsiäissaaren polynesialaisväestön romahdusta 1600- ja 1700-luvuilla. Teorian mukaan väestön liikakasvu, metsien hävittäminen ja eristäytyneen saaren rajallisten luonnonvarojen loppuunkäyttäminen ajoivat saaren väestön ympäristökriisiin, mikä tuhosi saaren pitkälle kehittyneen sivilisaation. Tältä ajalta peräisin olevista tunkioista havaitaan äkillinen kalanruotojen ja linnunluiden väheneminen, kun asukkaat eivät enää voineet rakentaa kalastusveneitä ja linnut menettivät pesimäpaikkansa. Saarella puhkesi nälänhätä. Ihmissyönti ja kanalat lisääntyivät nopeasti vuoden 1650 jälkeen, ja rottiakin alettiin syödä. Sosiaalinen järjestys murtui, jättiläispatsaiden pystytys jätettiin kesken ja saarelaiset ajautuivat sisällissotaan.


title: Yhteiskunnallinen romahdus

text: Ympäristöresurssien tuhoutumiseen nojaavat mallit hyödyntävät ekologista systeemiteoreettista ajattelua sekä käsitteistöä kuten ’’ylilyönti’’, eli ympäristön pysyvän kantokyvyn ylittämistä. Vaikka ympäristön kulumiseen liittyvät tekijät ovat arkeologisesti todistettuja sivilisaatioiden kohtaamia ongelmia, löytää Joseph Tainter myös niihin perustuvista romahdusteorioista heikkouksia. Hän suuntaa nimenomaista kritiikkiä Jared Diamondin näkemyksiin Pääsiäissaaren kohtalosta. Tainterin mukaan arkeologiset todisteet viittaavat siihen, että saarelaiset olisivat periaatteessa edelleen kyenneet nostamaan ympäristönsä väliaikaista kantokykyä lisäämällä maataloutensa intensiviteettiä. Hän päättelee, että ekologisiin systeemeihin nojaavat mallit eivät siis kykene määrittämään sitä ajankohtaa, jolloin ihmisen kyky ratkaista ongelmia lisäämällä intensiviteettiä tai korvaamalla resursseja toisilla resursseilla ei enää riitä yhteiskunnan ylläpitämiseen. Tässä mielessä hän pitää romahduskirjallisuudessa laajalle levinnyttä ylilyönnin käsitettä liian epämääräisesti määriteltynä.


title: Yhteiskunnallinen romahdus

text: Romahduksen taloudelliset selitykset perustuvat yleensä näkemyksille kompleksisuuden pienenevistä hyödyistä, kasvavista haitoista sekä kasvavista kustannuksista. Esimerkiksi Owen Lattimore anaysoi Kiinan dynastioiden syklejä maataloustuotannon näkökulmasta. Hän katsoi, että pyrkiessään nostamaan maatalouden kokonaistuotantoa keisarit laajensivat tuotantoa yhä huonommille viljelysalueille, joilla kustannukset kasvoivat suhteessa tuotantoon. Tuotannossa saavutettiin huippu, minkä jälkeen kasvavat tuotantovaatimukset aiheuttivat lisääntyvää kurjuutta. Tämä ajoi yhteiskunnan tuhoisiin kapinoihin. Bernard Lewis puolestaan tarkasteli osmanien valtakunnan häviötä armeijaan suunnattujen investointien näkökulmasta. Hänen mukaansa valtakunnan kasvun pysähtyminen ja eurooppalaisten laajentuminen Amerikkaan jättivät imperiumin taloudellisesti takaperoiseksi. Armeija kyettiin jonkin aikaa pitämään feodaalijärjestelmän avulla toimintakykyisenä, mutta sodankäynnin muuttuminen kalliimmaksi ja kompleksisemmaksi 1600-luvulla jätti ottomaanit altavastaajiksi.


title: Yhteiskunnallinen romahdus

text: Eräät uudemmat taloudelliset romahdusteoriat perustuvat energiantuotannon alenevaan hyötysuhteeseen eli EROEI-suhteeseen (Energy Returned on Energy Invested). EROEI-suhteella viitataan siihen ylimääräenergiaan, minkä yhteiskunta saa käyttöönsä investoimalla energiaa energiantuotantoon. EROEI-suhde 1:1 tarkoittaisi sitä, että mitään ylijäämäenergiaa ei jää muuhun käyttöön. Charles Hall katsoo, että modernin yhteiskunnan ylläpito vaatii vähintään suhteen 3:1. Energiaa tarvitaan muun muassa hallinnon, oikeusjärjestelmän, finanssijärjestelmien, liikenneinfrastruktuurin, teollisuustuotannon, rakentamisen ja ihmisten elämäntapojen ylläpitämiseen. Teollisuusyhteiskuntien tärkeimmän energianlähteen eli maaöljyn EROEI-suhde oli 1900-luvun alussa 100:1, mutta parhaiden öljylähteiden jo tultua hyödynnetyiksi suhde on nykyisin vain 10:1. EROEI-suhde vaikuttaa myös ruoantuotantoon tarvittavien ihmisten määrään. Esimoderneissa yhteiskunnissa yleensä vähintään 80 % ihmisistä tarvittiin maatalouteen pienellä energiabudjetilla tuottamaan tarpeeksi ruokaa 100 prosentille ihmisistä. Moderneissa yhteiskunnissa fossiilisten polttoaineiden avulla jo 4 % ihmisistä kykenee tuottamaan tarpeeksi ruokaa 100 prosentille ihmisistä. Aleneva EROEI-suhde nostaa polttoaineen hintaa pakottaen vähentämään ruoantuotannon energiakustannuksia, jolloin suurempi osa ihmisistä joutuu palaamaan ruoantuotantoon.


title: Yhteiskunnallinen romahdus

text: Joseph Tainter pitää taloudellisiin näkökohtiin perustuvia romahdusteorioita parhaina yllä esitellyistä teorioista, mutta hän ei silti katso niiden tavoittavan romahduksen taustaa kokonaisuudessaan tai olevan riittävän yleistettävissä. Teoksessaan "The Collapse of Complex Societies" (1988) Tainter esittelee kasvavaa kompleksisuutta ja kompleksisuuden alenevaa rajahyötyä koskevan teoriansa. Hän tiivistää näkökulmansa neljään kompleksista yhteiskuntaa kuvaavaan kohtaan:


title: Yhteiskunnallinen romahdus

text: Tainterin mukaan yhteiskunnat kasvavat investoidessaan kompleksisuuteen ongelmanratkaisun strategiana. Aluksi nämä investoinnit tuottavat voimakkaan positiivista rajahyötyä, mutta samalla kompleksisuuden kustannukset henkeä kohden kasvavat. Aikaisemmat hyötyä tuottaneet ratkaisut muuttuvat järjestelmän ylläpidon välttämättömyydeksi. Helpoimmat ja halvimmat ratkaisut käytetään ensimmäiseksi, joten uusien ongelmien vastaantullessa jäljellä on vain huonompia ja kalliimpia ratkaisuja. Jossakin vaiheessa lisäinvestoinnit kompleksisuuteen alkavat tuottaa alenevaa tai jopa negatiivistä rajahyötyä, jolloin yhteiskunta väistämättä yksinkertaistuu. Yhteiskunta voi jonkin aikaa sinnitellä ilman kasvua, mutta tällöin mikä tahansa vastaan tuleva ongelma heikentää sitä ja altistaa sen romahdukselle.


title: Yhteiskunnallinen romahdus

text: Sosiologi Carle C. Zimmerman kutsuu teoksessaan "Family and Civilization" familismiksi ("familism") sukua sosiaalisena ja henkilökohtaisena instituutiona.


title: Yhteiskunnallinen romahdus

text: Zimmerman erottaa kolme eri familismin tyyppiä: trustee-familismi ("trustee familism"), domestinen familismi ("domestic familism") ja atomistinen familismi ("atomistic familism"). Trustee-familismi liittyy valtioita edeltävään heimoyhteiskuntaan, mutta se muodosti myös Antiikin Kreikan kehityksen pohjan. Antiikin Kreikassa familismi kehittyi valtion kasvun myötä domestiseen familismiin ja lopulta atomistiseen familismiin. Atomistisen familismin vaihe kulminoitui Kreikan valtion hajoamiseen ja sen valloittivat väestöt joilla oli vakaammat ja vahvemmat familismin tyypit. Zimmerman osoittaa että tämä kuvio toistui Rooman valtakunnassa ja keskiajan Euroopassa. Zimmerman osoittaa teoksessa eri familismin tyyppien läheiset ja kausaaliset vaikutukset sivilisaatioiden nousuun ja tuhoon.


title: Yhteiskunnallinen romahdus

text: Zimmermanin mukaan trustee-familismi ja atomistinen familismi eivät voi olla olemassa samassa yhteiskunnassa samaan aikaan, sillä he jotka harjoittavat atomistista familismia tulevat trustee-familismin syömiksi. Domestinen familismi voi olla olemassa valtion auktoriteetin alaisuudessa. Zimmermanin mukaan sivilisaatio ei kykene säilyttämään domestista familismia pitkään, sillä valtio kasvaa kooltaan ja lainsäädännön auktoriteetiltaan viemään suvun vastuut, ja suku välttämättä pienenee merkitykseltään, kunnes enää vain löyhä kokoelma yksilöllisiä haluja on jäljellä. Zimmermanin mukaan kyse ei ole siitä tapahtuuko tämä prosessi, vaan se on vain ajan kysymys.


title: Yhteiskunnallinen romahdus

text: Zimmermanin mukaan kun sivilisaatio kasvaa voimakkaaksi ja kokee dekadenssin, suku alkaa hajota. Kun suku hajoaa, yhteiskunnat joilla on vahvempi familismin tyyppi (yleensä trustee-tyyppiä) valloittavat ja korvaavat atomistiset ihmiset, jotka eivät kykene tai ovat haluttomia puolustamaan elämäntapaansa. Zimmermanin mukaan kuvio on historiassa toistuva, ja atomistisesta familismista yleensä palataan trustee-familismiin.


title: Yhteiskunnallinen romahdus

text: Modernien teollisuusyhteiskuntien romahdus on viime aikoina noussut yleiseksi aiheeksi kirjallisuudessa. Teollisuusyhteiskunnan romahdusta käsittelevät teoriat ovat yhteydessä historiallisia romahduksia käsitteleviin malleihin, mutta toisaalta ne poikkeavat niistä keskittyessään vielä tapahtumattomaan romahdukseen sekä käsitellessään moderneille yhteiskunnille osittain yksinominaisia piirteitä. Tärkeimpänä näistä piirteistä yleensä mainitaan riippuvaisuus maaöljystä sekä öljykauden yhteiskunnille ominainen tuotannon ja elintason rakentuminen energiaorjien varaan. Merkittävänä erona historiallisiin romahduksiin teollisuusyhteiskuntien romahdus nähdään ensimmäistä kertaa maailmanhistoriassa täysin globaalina ilmiönä. Kyseiset teoriat perustuvat ajatukseen, että romahdus on seurausta nyky-yhteiskunnan rakenteellisista tekijöistä, joten satunnaisiin tekijöihin kuten ympäristökatastrofeihin, ydinsotaan tai taivaankappaleiden törmäyksiin perustuvia malleja ei tässä käsitellä.


title: Yhteiskunnallinen romahdus

text: Modernit teollisuusyhteiskunnat perustuvat jatkuvan talouskasvun ajatukselle. Täystyöllisyys ja hyvinvointipalvelut ovat riippuvaisia talouskasvusta, samoin kuin velkaan ja kasvuodotuksiin perustuvat rahoitus- ja sijoitusjärjestelmät. Talouskasvun pysähtyminen merkitsisi palveluiden ja tukijärjestelmien purkamista, velkasaneerauksia, pankkien kaatumisia, suurtyöttömyyttä ja koko hyvinvointiyhteiskunnan alasajoa. Teoreettisemmasta näkökulmasta myös Joseph Tainter esittää jatkuvan kasvun kompleksisten yhteiskuntien säilymisen edellytyksenä. Kompleksisuus tuottaa kustannuksia, jolloin merkittävä osa yhteiskunnan tuotosta on suunnattava järjestelmän ylläpitoon. Ongelmanratkaisuun suunnattavat resurssit ovat otettava käyttöön kasvusta saatavasta ylijäämätuotosta. Ilman kasvua yhteiskunta menettää kykynsä ratkaista ongelmia muuten kuin siirtämällä resursseja ylläpidosta ongelmanratkaisuun, mikä puolestaan johtaa yhteiskunnan heikentymiseen.


title: Yhteiskunnallinen romahdus

text: Monet taloustieteilijät ovat pyrkineet osoittamaan ikuisen talouskasvun mahdollisuuden. Tunnetuimpia heistä on Julian Lincoln Simon, joka pyrki todistamaan resurssien riittävyyden olevan paljon odotettua parempi. Tätä hän perusteli toisaalta osoittamalla resurssien hinnan pääsääntöisesti laskeneen pitkällä aikavälillä ja toisaalta olettaen ihmisen älyn, teknologisen kehityksen ja markkinoiden toiminnan kykenevän loputtomasti kierrättämään ja korvaamaan resursseja sekä vähentämään niiden tarvetta yksikköä kohden.


title: Yhteiskunnallinen romahdus

text: Useimmat teollisen yhteiskunnan romahdusta koskevat teoriat hyökkäävät juuri tätä loputtomuuden ajatusta vastaan. William Catton esitti kirjassaan "" kaiken historiallisen kasvun voineen tapahtua vain kahdella tavalla: valtaamalla ekologisia lokeroita muilta eliölajeilta tai kuluttamalla uusiutumattomia luonnonvaroja. Molemmilla strategioilla on rajansa. Ekologisia lokeroita on maapallolla rajallisesti, ja koska ihminen on riippuvainen ekosysteemeistä, tuhoutuu ihmisen oma elinympäristö jo ennen kuin ne vallataan kaikki. Uusiutumattomat luonnonvarat puolestaan ovat maapallolla yhtä lailla rajallisia. Hänen mukaansa ajatus loputtomuudesta ja ihmisen riippumattomuudesta ympäristön rajoituksista syntyi aikakaudella, jolloin resursseja oli vielä runsaasti ja helposti saatavilla. Loputon kasvu tuntui mahdolliselta, koska kasvun rajat eivät vielä olleet näkyvissä.


title: Yhteiskunnallinen romahdus

text: Julian Simonin väitteitä on kritisoinut erityisesti Albert Bartlett. Hän katsoo ihmiskunnan suurimman puutteen olevan kyvyttömyys ymmärtää eksponentiaalisen kasvun luonnetta. Hänen mukaansa vaatimaton prosentuaalinen kasvu on aluksi helppo tuottaa ja sen rajat tuntuvat kaukaisilta, mutta yllättäen kasvu räjähtää käsiin ja suureltakin näyttänyt resurssivaranto kulutetaan hetkessä loppuun. Vaikka jonkin resurssin määrä nykyisellä kulutuksella riittäisikin sadoiksi vuosiksi, lyhentää muutaman prosentin vuotuinen kasvu sen riittävyyden vuosikymmeniin. Simonin näkemyksiä resurssien hinnan alenemisesta hän arvostelee sillä perusteella, että hinnan aleneminen on tapahtunut lähinnä lisäämällä resurssien tuotannossa käytettyä energiaa. Sitä mukaa, kun resursseja joudutaan etsimään yhä huonommista paikoista, energiakustannukset kasvavat. Energian kallistuessa myös muut resurssit kallistuvat. Toisin kuin Julian Simon, ei Bartlett pidä väestönkasvua hyödyllisenä missään olosuhteissa.


title: Yhteiskunnallinen romahdus

text: Ajatusta resurssien säästämisestä tehostamalla niiden käytön hyötysuhdetta on arvosteltu William Stanley Jevonsin mukaan nimetyllä Jevonsin lailla. Se merkitsee sitä, että kasvuun perustuvassa järjestelmässä säästöt hyödynnetään volyymin kasvattamiseen, eikä kokonaiskulutus siten pienene. Joseph Tainter puolestaan huomauttaa, että myös tehostaminen on alisteista alenevalle rajahyödylle. On helppoa parantaa huonon laitteen hyötysuhdetta ensimmäiset 10 prosenttia, mutta valmiiksi tehokkaamman laitteen tehostaminen 10 prosentilla on jo hankalampaa ja kalliimpaa toteuttaa. Jossakin vaiheessa rajahyöty jää olemattomaksi tai jopa muuttuu negatiiviseksi.


title: Yhteiskunnallinen romahdus

text: Useissa romahdusteorioissa esiintyy ajatus, jonka mukaan maailman väkiluku ja ihmisten kulutus on ylittänyt ympäristön kestävän kantokyvyn rajat, mitä kutsutaan ekologian termistöllä ylilyönniksi. William Cattonin mukaan ylilyönti on tapahtunut hyödyntämällä uusiutumattomia ja rajallisia luonnonvaroja, jolloin niiden loppumista seuraa kulutuksen pieneminen sekä väestöromahdus. Hän katsoi jo vuonna 1980 maailman väestömäärän ylittäneen ympäristön kantokyvyn moninkertaisesti. Ympäristön tuhoaminen ja resurssien kuluttaminen johtavat pysyvän kantokyvyn alenemiseen, jolloin romahduksen jälkeinen väestömäärä on huomattavasti pienempi kuin se olisi voinut olla ilman ylilyöntiä. Donella Meadows, Jorgen Randers ja Dennis Meadows myös hyödynsivät ylilyönnin käsitettä teoksessaan "Kasvun rajat: 30 vuotta myöhemmin", mutta he tukeutuivat ekologisen jalanjäljen käsitteeseen ja olettivat nykyisen ylilyönnin olevan suhteellisesti paljon pienempi kuin Cattonin teoriassa. Catton katsoi romahduksen olevan väistämätön, mutta "Kasvun rajojen" tekijät uskovat romahduksen olevan vielä vältettävissä poliittisella, taloudellisella ja kulttuurisella suunnanmuutoksella.


title: Yhteiskunnallinen romahdus

text: Keskusteluissa teollisen yhteiskunnan romahduksesta ajankohtaisimmaksi aiheeksi nousee useimmiten M. King Hubbertin määrittelemä maailman öljyntuotannon huippu, jota seuraa vääjäämätön kokonaistuotannon lasku. Koska öljy on maailman tärkein energianlähde ja sen merkitys korostuu entisestään yhteiskunnan infrastruktuurin tärkeimmillä osa-alueilla, öljyhuipun katsotaan olevan ylitsekäymätön ongelma ja romahduksen syy. Ajankohtaiseksi aiheen tekee se, että useat tahot olettavat öljyhuipun ohitetun vuosien 2005 ja 2011 välissä, jolloin maailmantalous olisi jo saavuttanut huippunsa ja lähtisi pian taantumaan. Esimerkiksi vuosien 2007-2009 finanssikriisin katsotaan olleen seurausta öljyhuipusta.


title: Yhteiskunnallinen romahdus

text: Tunnetuimpiin öljyhuippua käsitteleviin kirjailijoihin kuuluva Richard Heinberg katsoo teoksessaan "" maaöljyyn perustuneen yhteiskunnan olleen juhla, jossa resurssien mahdollisimman nopeaa kuluttamista ihannoitiin. Öljyä on hyödynnetty elintason nostamiseen ja hauskanpitoon välittämättä siitä, että kaikki poltettu öljy on ollut pois tulevilta sukupolvilta. Hän vertaa öljyvarantojen käyttöönottoa lottovoittoon, jonka voittaja tuhlaa kaiken mahdollisimman nopeasti miettimättä tulevaisuutta. Heinberg ei usko öljyhuipun olevan ratkaistavissa teknisillä ratkaisuilla, sillä maailmantalous ja teknologinen kehitys ovat käsillä olevan ongelman suhteen pahasti myöhässä, öljyllä on ratkaiseva merkitys myös muiden energiamuotojen tuottamisessa ja toimivakin energiamuoto vain siirtäisi romahdusta sen sijaan että estäisi sitä. Teoksessaan "" hän esittääkin ensisijaiseksi ratkaisuksi kulttuurista suunnanmuutosta, jossa maailma luopuu kasvun ja korkean kulutuksen tavoittelusta.


title: Yhteiskunnallinen romahdus

text: Joseph Tainter perustelee näkemyksiään kompleksisuuteen suunnattujen investointien alenevasta rajahyödystä etenkin teollisuusyhteiskuntaa koskevilla esimerkeillä. Esimerkiksi lisäpanostukset koulutukseen, tieteelliseen tutkimustyöhön ja teknologiseen kehitykseen tuottivat alenevaa rajahyötyä pitkin 1900-lukua. Hän katsoo siis oman aikamme yhteiskunnan olevan alisteinen monille niistä tekijöistä, jotka johtivat historiallisten yhteiskuntien romahdukseen. Tainter myös huomauttaa, että nykyisiä teollisuusyhteiskuntia edeltäneet eurooppalaiset renessanssivaltiot tuottivat alenevaa rajahyötyä ja olivat lähellä romahdusta juuri ennen teollistumista. Tuolloin kuitenkin yhä kasvavia kustannuksia onnistuttiin kompensoimaan fossiilisilla polttoaineilla, jotka piilottivat kompleksisuuden kustannukset ja mahdollistivat yhteiskunnan huonon hyötysuhteen. Esimerkkinä tästä huonosta panos-tuotossuhteesta Tainter antaa sen, että nykyaikainen maatalous kuluttaa moninkertaisesti enemmän energiaa kuin se tuottaa, mikä olisi ollut lihasvoimaan perustuvassa yhteiskunnassa mahdoton yhtälö. Myös hän katsoo fossiilisten polttoaineiden ehtymisen olevan riski teollisuusyhteiskunnille, sillä öljyn vaihtoehdot energianlähteenä ovat pääasiassa kompleksisempia, vaikeammin käyttöönotettavia ja rajahyödyltään huonompia.


title: Yhteiskunnallinen romahdus

text: Thomas Derek Robinson jatkaa Tainterin linjoilla ja katsoo teknologisen kehityksen 1900-luvulla sekä tuottaneen alenevaa rajahyötyä että suoranaisesti hidastuneen. Ensimmäistä väitettä hän perustelee muun muassa sillä, että Mooren lain mukainen tietokoneiden mikropiirien kehittyminen on nykyisille käyttäjille hyvin vähämerkityksellistä, sillä valmiiksi nopeiden koneiden nopeutuminen vielä muutamilla sekunnin sadasosilla on tuskin havaittava lisähyöty. Teknologisen kehityksen hidastumisesta hän väittää, että kaikki merkityksellisimmät keksinnöt tehtiin jo 1800-luvulla tai 1900-luvun ensimmäisellä puoliskolla, eikä viimeiseen 30 vuoteen ole juuri kyetty kuin parantelemaan vanhoja keksintöjä. Teknologia on nykyisin jo niin kompleksista, että kaikki kehitystyö vaatii valtavasti aikaa ja resursseja. Jonathan Huebner puolestaan määritteli teknologisen kehityksen innovaatiohuipun vertaamalla tärkeimpien keksintöjen luetteloa keskiajalta nykypäivään maailman kulloiseenkin väestömäärään. Hän havaintojensa mukaan innovaatiohuippu saavutettiin jo vuonna 1873 ja maailman väestön keskimääräinen innovatiivisuus laski pitkin 1900-lukua huolimatta siitä, että väestö oli koulutetumpaa ja tutkimukseen suunnattiin enemmän varoja. Muodostamansa innovaatiokäyrän perusteellä hän arvelee, että vuonna 2005 oli 85 % kaikista innovaatioista jo tehty. Hänen mukaansa teknologista kehitystä ei rajoita vain se, mikä on fysikaalisesti mahdollista keksiä, vaan myös se, mikä on taloudellisesti mahdollista tai järkevää keksiä.


title: Yhteiskunnallinen romahdus

text: Teollisen yhteiskunnan romahdusta pidetään yleisesti ottaen negatiivisena tapahtumana. Modernien yhteiskuntien kompleksisuuden taso on niin korkea, että yksinkertaistumisprosessi tulisi olemaan dramaattinen. Tämä näkyisi köyhtymisenä, palveluiden ja turvaverkostojen katoamisena, infrastruktuurin rapautumisena, liikkuvuuden alenemisena ja kaupankäynnin heikentymisenä. Öljyyn perustuvan modernin maatalouden heikentymistä seuraisivat nälänhädät, epidemiat ja malthusilainen väestökatastrofi. Useat kirjailijat pelkäävät tilanteen johtavan resurssisotiin, ihmisoikeusloukkauksiin, demokraattisen järjestelmien kaatumisiin ja yleiseen moraalikatoon. Koska teollisuusyhteiskunnat ovat poikkeuksellisen huonosti valmistautuneet kasvun pysähtymiseen, Dmitry Orlov arvelee romahduksen johtavan täydelliseen sosiaaliseen kaaokseen. Mikäli yhteiskunnan valtarakenteet säilyvät, saattaa romahdus johtaa verotuksen kiristymiseen, kansalaisoikeuksien kaventamiseen ja pakkotyöhön perustuviin yhteiskuntajärjestelmiin. Toisaalta, mikäli ihmiskunta kykenee uudistamaan kulttuuriaan ja arvopohjaansa, on Thom Hartmannin mukaan romahduksen jälkeen mahdollista rakentaa uusi yhteiskunta, joka ei perustuisi yksityisomaisuudelle, kasvulle, alistamiselle sekä tuhoamiselle ja joka saattaisi siksi olla rakenteiltaan pysyvämpi. Joseph Tainter kuitenkin katsoo stabiilin yhteiskunnan edellyttävän niin alhaista väestötiheyttä, että ongelma-alueelta muualle muuttaminen säilyy potentiaalisena ongelmanratkaisukeinona.


title: Yhteiskunnallinen romahdus

text: Teollisen yhteiskunnan romahdusta kuvaavat kirjoittajat eivät yleensä tee ehdottomia veikkauksia siitä, tuleeko romahdus olemaan nopea prosessi vai hidas, jopa vuosisatoja kestävä heikentyminen. Eräs malli on sarja toisiaan seuraavia romahduksia, joiden välissä kyetään tuottamaan jonkin verran kasvua. Mikäli yhteiskunnan olennaiset rakenteet onnistutaan säilyttämään, ei romahduksen tarvitse olla nopeampi kuin sinänsä hidas öljyntuotannon aleneminen. Toisaalta monet seikat saattavat nopeuttaa prosessia. Kyvyttömyys ylläpitää infrastruktuuria ja investoida uusiin kohteisiin rapauttaa nopeasti yhteiskunnan toimintakykyä. Sodat ja kilpailu resursseista voivat nopeuttaa resurssien tuhoutumista. Taloudellinen luottamuspula ja häiriöt maailmankaupassa saattavat pudottaa yhteisöt paikallisten resurssien varaan, jotka ovat huomattavasti niukemmat kuin globaalisti jaetut resurssit. Kyvyttömyys ymmärtää romahduksen syitä voi johtaa vääriin ratkaisuihin ja siten pahentaa tilannetta. Useat kirjoittajat toivovat siksi yleisen kiinnostuksen heräämistä aihepiiriä kohtaan, vaikka se ei romahdusta estäisikään.


title: Yhteiskunnallinen romahdus

text: Taantumalla/yksinkertaistumalla


title: Yhteiskunnallinen romahdus

text: Yhdistämisellä/Asteittaisella liittämisellä


title: Samuli Vanttaja

text: Jouni Samuli Vanttaja (s. 22. huhtikuuta 1991 Oulu) on suomalainen koripalloilija. Hänen veljensä, Jari Vanttaja, on myös koripalloilija.


title: Samuli Vanttaja

text: Vanttajan kasvattajaseura on Oulun NMKY, josta hän siirtyi Espoon Honkaan kaudeksi 2007–2008. Vanttaja pelasi joukkueessa vain vähän vuosina 2007–2010, mutta pelasi nuorisomaajoukkueissa lukuisia otteluita. Kaudella 2010–2011 hänen peliminuuttinsa kasvoivat ja hän teki 4,1 pistettä ja otti 2,5 levypalloa ottelua kohden. Kauden päätyttyä hänen piti siirtyä koripallon Serie A:ssa pelanneeseen Cimberio Vareseen, jossa pelasi jo entuudestaan Teemu Rannikko. Siirto kuitenkin kaatui seuran talousvaikeuksien vuoksi ja Vanttaja siirtyi Kouvoihin. Kouvoissa hän sai paljon vastuuta ja kuului lähes kaikissa otteluissa joukkueensa aloitusviisikkoon. Pelattuaan kaksi kautta Kouvoissa Vanttaja siirtyi kaudeksi 2013–2014 EuroChallengea ja Korisliigaa pelaavaan KTP-Basketiin. Kauden jälkeen hän teki KTP:n kanssa vuoden jatkosopimuksen.


title: Samuli Vanttaja

text: Kesäkuussa 2015 Vanttaja siirtyi Kauhajoen Karhuun. Toukokuussa 2016 hän teki seuran kanssa vuoden mittaisen jatkosopimuksen. Karhun päävalmentaja Sami Toiviaisen mukaan Vanttajan roolia joukkueessa oli tarkoitus kasvattaa, koska joukkueeseen ei aiottu hankkia korinaluspelaajia ulkomailta. Toukokuussa 2017 Vanttaja solmi kautta 2017-2018 koskevan jatkosopimuksen Karhun kanssa. Sopimus sisältää option myös seuraavasta kaudesta.


title: John Dunn

text: John Dunn (4. maaliskuuta 1934 Glasgow, Skotlanti – 27. marraskuuta 2004 Croydon, Surrey, Englanti) oli brittiläinen radiotoimittaja. Vuosina 1953–1955 Dunn suoritti asepalveluksensa ilmavoimissa ja olisi halunnut lentäjäksi, mutta hänen kahden metrin pituutensa esti sen. Dunn esiintyi British Forces Broadcasting Servicen näytelmässä ja olisi halunnut jäädä BFBS:n palvelukseen siviilinä, mutta häntä kehotettiin hakemaan lisäkokemusta työskentelemällä BBC:llä. Dunn pääsi BBC:lle 1956 ja kahta vuotta myöhemmin hänestä tuli nykyisin BBC World Servicenä tunnetun General Overseas Servicen kuuluttaja ja uutistenlukija. Vuodesta 1959 alkaen hän esiintyi BBC:n kotimaan kanavilla ja toimi muun muassa Light Programmen "Side By Side" -musiikkiohjelman juontajana.


title: John Dunn

text: Vuoden 1967 radiokanavauudistuksen jälkeen Dunn alkoi juontaa Radio 2:n "Breakfast Special" -ohjelmaa. Loppuvuodesta 1973 hän esiintyi Radio 2:n alkuiltaohjelmassa, jota tehtävää hän hoiti seuraavat 25 vuotta aina eläkkeelle jäämiseensä 1998 saakka.


title: Anthelia

text: Anthelia on kahden eri suvun tieteellinen nimi:


title: Peter Malota

text: Pjetër Malota Lulgjuraj (s. 28. elokuuta 1958 Lofka, Malësia, Albania) on albanialainen sijaisnäyttelijä, taistelukoreografi ja näyttelijä. Hänellä on 6. danin musta vyö taekwondossa.


title: Peter Malota

text: Malota muutti Albaniasta Yhdysvaltoihin, Detroitiin, jossa hän ryhtyi harjoittelemaan kamppailulajeja. Hän harjoitteli erityisesti taekwondoa ja myöhemmin ryhtyi opettamisen ohella ylläpitämään omaa kamppailukoulua Michiganissa nimeltä Birmingham Martial Arts.


title: Peter Malota

text: Malota pyrki aluksi näyttelijäksi 1980-luvulla, mutta sai vain pieniä rooleja elokuvissa "Crime Killer" ja "Katujengi". Myöhemmin vuonna 1990 Malotan elokuvaura muuttui, kun hän ryhtyi työskentelemään yhdessä Jean-Claude Van Dammen kanssa. Heidän ensimmäinen yhteinen projekti oli "Kaksoisisku", jossa Malota esitti erään roiston henkivartijaa, työskenteli sijaisnäyttelijänä ja taistelukoreografina. Sittemmin Malota työskenteli koko 1990-luvun Van Dammen elokuvissa, joissa hänellä oli samat roolit kuten ensimmäisessä. Malotalla oli hieman näkyvämpi rooli elokuvassa "The Quest – haastaja", jossa hän esitti espanjalaista ottelijaa.


title: Peter Malota

text: 1990-luvun jälkeen Malota oli vielä kahdessa Van Dammen elokuvassa mukana "The Order" ja "Replicant – tappajan kopio". Sittemmin Malota työskenteli seuraavan kerran vuoden 2006 elokuvassa "Honor", jossa hän suunnitteli stuntit ja taistelukoreografit. Malota teki myös muutaman vuoden tauon jälkeen pienen näytelmäroolin elokuvassa "".


title: Sukeltajat (kovakuoriaisheimo)

text: Sukeltajat (Dytiscidae) on kovakuoriaisiin (Coleoptera), petokuoriaisten (Adephaga) alalahkoon kuuluva heimo.


title: Sukeltajat (kovakuoriaisheimo)

text: Sukeltajille tunnusomaisia piirteitä ovat virtaviivainen ruumiinmuoto sekä litteät ja enemmän tai vähemmän airomaiset takajalat. Takajalkojen käyttöä uimajalkoina parantaa usein myös niiden tiheä karvareunus. Suurin osa sukeltajiin kuuluvista kovakuoriaisista on melko taitavia uimareita, jotka uivat vedessä vapaasti ja nousevat välillä pintaan uusimaan hengitysilmansa. Väritykseltään useimmat sukeltajat ovat tummia ja usein pronssinkiiltoisia, mutta myös keltaista väriä niillä esiintyy melko tavallisesti. Sekä heimon aikuiset että toukat ovat petoja ja käyttävät ravinnokseen muita hyönteisiä, matoja ja vastaavanlaisia pikkueläimiä. Suuret lajit käyttävät ravinnokseen jopa pieniä kaloja. Toukat ovat ruumiiltaan lähinnä hoikahkoja. Niillä on pitkät, terävät ja ontot leuat, joiden kautta toukat ruiskuttavat saaliiseensa ruuansulatusnesteitä. Vähän ajan kuluttua ne imevät liuenneen ravinnon.


title: Sukeltajat (kovakuoriaisheimo)

text: Heimo käsittää Suomessa 134 tunnettua lajia, jotka vaihtelevat kooltaan runsaan millimetrin mittaisesta yli neljän senttimetrin pituiseen. Suurimmat lajit kuuluvat suursukeltajien sukuun ("Dytiscus"), jonka yleisin laji on keltalaitasukeltaja ("Dytiscus marginalis"). Keskikokoisia lajeja ovat muun muassa laakasukeltajat ("Acilius"), liejusukeltajat ("Ilybius") ja taitosukeltajat ("Agabus"). Suurin osa Suomen lajeista elää verraten pienissä lätäköissä, mutta niitä esiintyy myös virtaavissa vesissä samoin kuin suurissa järvissä. Aikuiset kuoriaiset ovat myös hyviä lentäjiä, mikä auttaa niitä löytämään niille sopivan lätäkön.


title: Sukeltajat (kovakuoriaisheimo)

text: Poikkeavia sukeltajia ovat pohjasukeltajien ("Noterus") suvun lajit, joita Suomessa tunnetaan kaksi. Aikuiset ovat vatsapuoleltaan litteitä, selkäpuoleltaan vahvasti kuperia ja niiden takajalat ovat vain heikosti litteät. Lisäksi niiden tuntosarvet ovat verrattain leveämmät kuin muilla sukeltajilla. Niiden lieriömäiset toukat elävät pohjamutiin kaivautuneina. Monet tutkijat pitävät pohjasukeltajia omana erillisenä heimonaan ("Noteridae").Sukupuuttoon kuolleet:


title: Johan Philip Palmén

text: Johan Philip (J. Ph.) Palmén (31. lokakuuta 1811 Pori – 30. kesäkuuta 1896 Espoo) oli suomalainen vapaaherra, lainopin professori ja korkea virkamies, joka toimi muun muassa prokuraattorina 1871–1877 ja senaatin oikeusosaston varapuheenjohtajana 1877–1896. Hän loi pitkän uran merkittävissä asemissa yliopiston hallinnossa ja Suomen oikeuslaitoksessa vaikuttaen Suomen autonomisesta asemasta vallineisiin käsityksiin.


title: Johan Philip Palmén

text: Palménin isä Henrik Johan Palmén oli päätullijohtokunnan kamreeri, joka joutui kavalluksesta kahdeksi vuodeksi vankilaan. J. Ph. Palmén kävi saksankielistä koulua Tallinnassa ja kirjoitti ylioppilaaksi Turun katedraalikoulusta vuonna 1827. Hän valmistui filosofian kandidaatiksi 1831 ja maisteriksi 1832, molempain oikeuksien kandidaatiksi 1836, varatuomariksi 1837, lisensiaatiksi 1839 ja lopulta väitteli tohtoriksi 1840. Samana vuonna hänet nimitettiin yliopistolle virkaatekeväksi venäläisen ja roomalaisen oikeuden professoriksi, ja varsinaisen viran hän sai 1844. Palmén jatkoi vuoteen 1867 asti vaihtuvissa oikeustieteellisissä professorinviroissa. Vuosina 1849–1866 hän oli yliopiston rahastonhoitaja. Toimittuaan vuoden yliopiston vararehtorina Palmén nimitettiin 1867 senaatin oikeusosastoon, josta hän 1868 vaihtoi talousosastoon kirkollistoimikunnan päälliköksi. Vuosina 1871–1877 hän oli Suomen prokuraattori ja sen jälkeen senaatin oikeusosaston varapuheenjohtaja aina 84-vuotiaana tapahtuneeseen kuolemaansa asti. Vuodesta 1873 alkaen Palmén oli myös kuolemaansa saakka yliopiston sijaiskansleri, missä virassa hän oli ensimmäinen siviili.


title: Johan Philip Palmén

text: Palmén pyrki edistämään Suomalaisten valtiotietoisuutta, ja julkaisi vuonna 1861 Suomen "perustuslakeja" esittelevän teoksen "Storfurstendömet Finlands grundlagar jämte till dem hörande statshandlingar", joka suuren suosionsa ansiosta suomennettiin pian. Hänet nimitettiin jäseneksi useisiin suuriruhtinaskunnan hallinnon uudistamista pohtineisiin komiteoihin, joissa hän konservatiivina yleensä kannatti korkeintaan maltillisia ja hitaita uudistuksia. Senaatin oikeusosaston erottamista itsenäiseksi korkeimmaksi oikeudeksi hän professorina alkuun puolsi, mutta kääntyi vastustamaan sitä 1860-luvun lopulla tultuaan itse nimitetyksi senaattiin.


title: Johan Philip Palmén

text: Palmén sai valtioneuvoksen arvonimen 1866, hänet aateloitiin 1875 ja korotettiin vapaaherraksi 1883, jolloin sai alkunsa Palménin aatelissuku. Palmén osallistui aatelissäädyssä valtiopäiville 1877–1878.


title: Johan Philip Palmén

text: J. Ph. Palménin lapsia olivat yhteiskunnallinen vaikuttaja Fanny Palmén, eläintieteilijä J. A. Palmén, historiantutkija ja poliitikko E. G. Palmén sekä Forssa-yhtiön pääjohtaja K. E. Palmén.


title: Pohjasukeltajat

text: Pohjasukeltajat (Noteridae) on kovakuoriaisiin (Coleoptera), petokuoriaisten (Adephaga) alalahkoon kuuluva heimo tai mahdollisesti sukeltajien heimoon kuuluva suku ("Noterus").


title: Pohjasukeltajat

text: Aikuiset ovat vatsapuoleltaan litteitä, selkäpuoleltaan vahvasti kuperia ja niiden takajalat ovat vain heikosti litteät. Lisäksi niiden tuntosarvet ovat verrattain leveämmät kuin muilla sukeltajilla. Niiden lieriömäiset toukat elävät pohjamutiin kaivautuneina. Monet tutkijat pitävät pohjasukeltajia omana erillisenä heimonaan ("Noteridae"), mutta toisinaan ryhmää pidetään sukeltajiin (Dytiscidae) kuuluvana sukuna ("Noterus"). Suomesta tunnetaan kaksi pohjasukeltajien ryhmään kuuluvaa lajia.


title: A1 (tie Britanniassa)

text: Valtatie A1 on Lontoosta Edinburghiin kulkeva tie. Se on Britannian pisin samalla numerolla merkitty tie. Kun tienumerointi otettiin 1920-luvulla käyttöön, Englannin ja Skotlannin pääkaupungit yhdistävä maan tärkein tie sai numeron yksi. Nykyisin A1 koostuu vaihdellen moottoritiejaksoista ja kaksiajorataisista tieosuuksista, mutta Newcastlen ja Edinburghin välillä on myös yksiajorataisia osuuksia.


title: A1 (tie Britanniassa)

text: Tie suunniteltiin alkujaan vuonna 1921. Sen jälkeen sen linjaukseen on tehty muutoksia, kun suurimpiin kaupunkeihin on tehty ohitustiet. Osia tiestä on vuodesta 1956 alkaen muutettu moottoritieksi.


title: A1 (tie Britanniassa)

text: Taulukossa tien eri osuudet.


title: Shot in the Dark (kappale)

text: ”Shot in the Dark” on Ozzy Osbournen kappale vuoden 1986 albumilta "The Ultimate Sin". Sen sävelsivät ja sanoittivat Osbourne ja Philip Soussan. Kappale nousi Billboard Hot 100 -listalla sijalle 68 ja oli Osbournen ensimmäinen listoille yltänyt single kolmeen vuoteen. Kappaleesta tehtiin myös musiikkivideo.


title: Apink

text: Apink (tunnetaan myös nimellä A Pink, ) on eteläkorealainen kuusijäseninen tyttöyhtye, joka debytoi vuonna 2011 minialbumillaan "Seven Springs of Apink". Apinkin levy-yhtiönä toimii Plan A Entertainment ja siihen kuuluvat jäsenet Chorong, Bomi, Eunji, Naeun, Namjoo ja Hayoung.


title: Apink

text: Apink esiintyi yleisölle ensimmäisen kerran TrendE-kanavan dokumentissa "Apink News", jonka pilottijakso näytettiin televisiossa 11. maaliskuuta 2011.


title: Apink

text: Apink julkaisi debyyttialbuminsa "Seven Springs of Apink" 19. huhtikuuta 2011. Albumin konseptissa kaikki seitsemän jäsentä ilmaisevat oman kevätkautisen viehätysvoimansa ja korostavat omaa kauneuttaan. Albumin nimikkosinglen "I Don't Know" musiikkivideo julkaistiin samana päivänä.


title: Apink

text: Apink esiintyi ensimmäistä kertaa televisiokanava Mnetin musiikkiohjelmassa M! Countdown 21. huhtikuuta 2011 markkinoidakseen albumiaan.


title: Apink

text: Yhtyeelle järjestettiin ensimmäinen virallinen fanitapaaminen sen jälkeen, kun heidän virallisen faniklubinsa nimi "Pink Panda" julkistettiin.


title: Aston

text: Aston on englantilainen kaupunki, joka on nyttemmin sulautunut Birminghamiin. Kaupungin jalkapallojoukkue Aston Villa FC pelaa Englannin valioliigassa. Black Sabbath -yhtyeen jäsenet Ozzy Osbourne, Tony Iommi, Geezer Butler ja Bill Ward ovat syntyneet Astonissa. Astonin yliopisto on yksi Birminhamin kolmesta yliopistosta.


title: Aston

text: Aston sijaitsee Birminghamin keskustan ja Spaghetti Junctioniksi kutsutun suuren liikenneympyräkokonaisuuden välissä.


title: Aston

text: Astonissa on kuuluisa historiallinen kartano Aston Hall, joka toimii nykyisin taidemuseona.


title: Charlene (Monacon ruhtinatar)

text: Ruhtinatar Charlene ("S.A.S. la Princesse Charlene", syntyjään "Charlene Lynette Wittstock", s. 25. tammikuuta 1978 Bulawayo, Rhodesia) on Monacon ruhtinatar ja ruhtinas Albert II:n puoliso. Rhodesiassa syntynyt, mutta Etelä-Afrikkaan 12-vuotiaana muuttanut Charlene on entinen ammattiuimari. Hän edusti Etelä-Afrikkaa vuoden 2000 kesäolympialaisissa Sydneyssä Australiassa.


title: Charlene (Monacon ruhtinatar)

text: Charlene avioitui ruhtinas Albertin kanssa kesällä 2011. Toukokuussa 2014 ilmoitettiin, että pari odottaa yhteistä lasta, ja myöhemmin vahvistettiin ruhtinattaren odottavankin kaksosia. Lapset syntyivät 10. joulukuuta 2014. Ensin syntynyt tyttövauva sai nimekseen Gabriella Thérèse Marie ja hänen arvonimekseen tulee Carladèsin herttuatar. Pari minuuttia myöhemmin syntynyt poikavauva on nimeltään Jacques Honoré Rainier, hänen arvonimekseen tulee Baux'n markiisi ja hän on Monacon kruununperillinen.


title: Kari Karjalainen (Joensuun kaupunginjohtaja)

text: Kari Tapio Karjalainen (s. 12. toukokuuta 1957 Nurmes) on Joensuun kaupunginjohtaja. Hän on koulutukseltaan diplomi-insinööri rakennustekniikan alalta.


text: Karjalainen on toiminut Jouensuun kaupunginjohtajana vuodesta 2010 lähtien. Tätä ennen hän toimi Raision kaupunginjohtajana vuosina 1995–2010. Raisioon Karjalainen tuli alun perin teknisen viraston johtajaksi. Hänestä tuli Raision va. kaupunginjohtaja vuonna 1995 silloisen kaupunginjohtajan Rauno Saaren siirtyessä valtiosihteeriksi valtioneuvoston kansliaan ja viran vakinainen hoitaja vuodesta 2003 alkaen.


text: Karjalainen on aiemmin työskennellyt kuntien teknisissä tehtävissä muun muassa Tampereella, Salossa ja Raisiossa. Hän on naimisissa ja hänellä on neljä lasta.


title: Organosinkkiyhdisteet

text: Orgaaninen sinkkiyhdiste eli organosinkkiyhdiste on sinkkiyhdiste, joka sisältää sinkin ja hiilen välisen kovalenttisen sidoksen.


title: Organosinkkiyhdisteet

text: Orgaaniset sinkkiyhdisteet ovat ensimmäisiä valmistettuja organometalliyhdisteitä. Dietyylisinkkiä valmisti ensimmäisenä Edward Frankland vuonna 1849 sinkkimetallin ja jodietaanin välisellä reaktiolla. Tyypillisimpiä sinkkiyhdisteitä ovat dialkyyli- tai diaryylisinkit RZn, alkyyli- tai aryylisinkkihalogenidit RZnX tai organosinkaatit M[RZn]. Nämä yhdisteet ovat tyypillisesti nesteitä, jotka ovat pyroforisia eli voivat syttyä spontaanisti ilman vaikutuksesta. Alkyylisinkkiyhdisteet esiintyvät monomooreinä eivätkä polymerisoidu, toisin kuin organoberylliumyhdisteet ja organomagnesiumyhdisteet, joita ne muuten muistuttavat ominaisuuksiltaan. Halogenidit voivat muodostaa dimeerejä halogenidi-ionin välityksellä.


title: Organosinkkiyhdisteet

text:
Tyypillisin tapa valmistaa dialkyylisinkkiyhdisteitä on alkyyli- tai aryylihalogenidin ja sinkkimetallin välinen reaktio. Käytetyimpiä ovat alkyylijodidit ja -bromidit. Näin tuotetaan esimerkiksi dietyylisinkkiä.
Dialkyylisinkkiyhdisteistä voidaan valmistaa myös muita dialkyylisinkkiyhdisteitä reaktiolla alkyylijodidien kanssa. Katalyyttinä käytetään usein kuparijodidia. Toinen tapa on valmistaa alkeeneista hydroboraatioreaktion ja vaihtoreaktion kautta orgaanisia sinkkiyhdisteitä.
Erityisesti aryylisinkkiyhdisteitä valmistetaan transmetallaatioreaktiolla käyttäen diaryylielohopeaa. Tämän reaktion huonoja puolia ovat hitaus ja huono saanto. Toinen transmetallaatioreaktio on reaktio Grignard-reagenssin kanssa. Näin muodostuu alkyylisinkkihalogenideja.


title: Organosinkkiyhdisteet

text: Orgaanisen snkkiyhdisteen reaktiivisuus riippuu sen rakenteesta. Yleisesti ottaen ne eivät ole yhtä emäksisiä ja voimakkaita nukleofiilejä tai alkyloivia reagensseja kuin Grignard-reagenssit, jotka ovatkin useassa käyttökohteessa korvanneet ne. Toisaalta ne ovat selektiivisempiä, eivätkä reagoi niin monen funktionaalisen ryhmän kanssa kuin Grignard-reagenssit ja suojaryhmien käytön tarve on vähäisempi. Dialkyylisinkkiyhdisteen ovat reaktiivisempia kuin sinkkialkyylien halogenidit. Allyylinen orgaaninen ryhmä lisää reaktiivisuutta kaksoissidoksen vaikutuksen vuoksi.


title: Organosinkkiyhdisteet

text: Orgaanisia sinkkiyhdisteitä voidaan käyttää ketonien synteesissä, karbonyyliyhdisteiden reaktioissa, kytkentäreaktioissa, kuten Negishi-kytkennässä, josta kehittäjänsä Ei-ichi Negishi sai Nobelin kemianpalkinnon vuonna 2010, alkenylaatioreaktioissa ja konjugaattiadditiossa. Usein reaktioissa käytetään siirtymämetallikatalyyttiä. Tyypillisimmät reaktiot, joissa käytetään orgaanisia sinkkiyhdisteitä ovat Reformatski-reaktio, jossa halogeenin α-asemassa sisältävät karboksyylihapot muodostavat sinkkiyhdisteen välituotteena ja reagoivat aldehydien tai ketonien kanssa muodostaen β-hydroksiesterin ja Simmons–Smith-reaktio, jossa dijodimetaanin ja sinkin muodostama karbenoidikompleksi reagoi alkeenin kanssa muodostaen syklopropaanirenkaan.


title: Bernard King

text: Bernard King (s. 4. joulukuuta 1956 Brooklyn) on yhdysvaltalainen entinen koripalloilija.


title: Bernard King

text: King pelasi yliopistokoripalloa Tennesseen yliopistossa vuosina 1974–1977. Hänet valittiin vuosina 1976 ja 1977 maan yliopistojen tähdistöjoukkueisiin. King osallistui NBA:n vuoden varaustilaisuuteen, jossa New Jersey Nets varasi hänet tilaisuuden seitsemäntenä pelaajana. Heti ensimmäisellä kaudella hänet valittiin . King edusti Netsiä kahden kauden ajan, ja lokakuussa 1979 hänet kaupattiin Utah Jazzille, josta hän siirtyi jo yhden kauden jälkeen Golden State Warriorsiin. Vuonna 1982 King oli ensimmäistä kertaa mukana , mutta kauden 1981–1982 jälkeen hänet myytiin New York Knicksille.


title: Bernard King

text: New Yorkissa ollessan hän osallistui tähdistöotteluun kaksi kertaa, minkä lisäksi hän voitti sarjan pistekuninkuuden kaudella 1984–1985. King valittiin myös kaksi kertaa perättäin sarjan . Hän edusti New Yorkia vuoteen 1987 asti, jonka jälkeen hän siirtyi Washington Bulletsiin. King edusti joukkuetta tammikuuhun 1993 asti, jolloin hänet vapautettiin. King oli joutunut jättämään kauden 1991–1992 väliin, eikä hän ollut pelannut Washingtonin paidassa peliäkään kaudella 1992–1993. Helmikuussa 1993 hän teki sopimuksen New Jersey Netsin kanssa ja pelasi uransa viimeiset NBA-ottelut joukkueessa.


title: Bédarieux

text: Bédarieux on kunta Ranskan Occitanien hallintoalueella Hérault’n departementissa. Vuonna 2014 siellä oli arviolta 6 108 asukasta. Kunnan pinta-ala on 27,82 neliökilometriä.


title: Suuri fuuga

text: Suuri fuuga ("Große Fuge") op. 133 on Ludwig van Beethovenin sävellys jousikvartetille vuodelta 1825. Beethoven sävelsi teoksen alun perin jousikvarteton nro 13 finaaliksi. Kantaesityksen teki Schuppanzigh-kvartetti vuonna 1826.


title: Suuri fuuga

text: Teos on teknisesti haastava ja äärimmäisyyksiin menevä ja sitä pidettiinkin alun perin liian rajuna ja sopimattomana jousikvarteton päätteeksi. Beethoven sävelsi jousikvartettoon myöhemmin uuden, paljon lyhyemmän ja kevyemmän finaalin ja Suuri fuuga julkaistiin erillisenä teoksena. Igor Stravinsky on sanonut teoksesta, että se on ehdottomasti nykymusiikkia, joka tulee olemaan nykymusiikkia ikuisesti.


title: Tyson Chandler

text: Tyson Cleotis Chandler (s. 2. lokakuuta 1982 Hanford, Kalifornia) on yhdysvaltalainen koripalloilija. Hän on voittanut olympiakultaa ja maailmanmestaruuden sekä pelannut NBA:ssa vuodesta 2001 lähtien.


title: Tyson Chandler

text: Sentterinä pelaavan Chandlerin varasi NBA:han toisella vuorolla Los Angeles Clippers. Chandler on pelannut NBA:ssa Chicago Bullsissa, New Orleans Hornetsissa, Charlotte Bobcatsissa, Dallas Mavericksissa, New York Knicksissä, Phoenix Sunsissa ja Los Angeles Lakersissa. Kausina 2011–2014 edustamassaan Mavericksissa hän voitti kaudella 2010–2011 NBA:n mestaruuden.


title: Tyson Chandler

text: Tammikuussa 2016 Chandler otti ottelussa Atlanta Hawksia vastaan 27 levypalloa, Sunsin seuraennätyksen.


title: Tyson Chandler

text: Chandler on pelannut myös Yhdysvaltain maajoukkueessa, jossa hän on voittanut olympiakultaa Lontoossa 2012, maailmanmestaruuden Turkissa 2010 sekä Amerikan-mestaruuden vuonna 2007.


title: Tyson Chandler

text: Chandler on tunnettu muun muassa voimakkuudestaan ja suuresta koostaan.


title: Suomen läänien vaakunat

text: Tämä on artikkeli Suomen läänien vaakunoista. Suomen läänit on esitetty ensin vuosien 1960–1996 ja sen jälkeen 1997–2009 voimassa olleen läänijaon mukaan. Lopussa on vielä luovutettujen alueiden läänien vaakunat.


title: Rickard Rakell

text: Rickard Rakell (s. 5. toukokuuta 1993 Sundbyberg, Ruotsi) on ruotsalainen jääkiekkoilija, pelipaikaltaan keskushyökkääjä. Hän pelaa Anaheim Ducksin organisaatiossa. Anaheim varasi hänet ensimmäisen kierroksen viimeisenä eli numerolla 30. Kausina 2010–2012 Rakell edusti Plymouth Whalersin joukkuetta Ontarion junioriliigassa.


title: Rickard Rakell

text: Rakell pelasi ensimmäisen pelinsä NHL:ssä työsulkukaudella 2012–2013 19. tammikuuta 2013 Vancouver Canucksia vastaan. Ensimmäisen pisteensä hän sai 8. marraskuuta 2013 syöttäessään Andrew Coglianon maalin Buffalo Sabresia vastaan.


title: Rickard Rakell

text: Rakellilla on alle 20-vuotiaiden MM-kilpailuista kultaa 2012 ja hopeaa 2013. Vuoden 2018 MM-kilpailuissa hän oli kultaa voittaneen Ruotsin paras pistemies ja valittiin turnauksen tähdistökentälliseen.


title: Stéphane Franke

text: Stéphane Oliver Franke (12. helmikuuta 1964 Versailles, Ranska – 23. kesäkuuta 2011 Potsdam) oli saksalainen kestävyysjuoksija ja EM-mitalisti.


title: Stéphane Franke

text: Franke voitti 10 000 metrillä EM-pronssia Helsingissä 1994 ja Budapestissä 1998. Barcelonan kesäolympialaisissa 1992 Franke jäi 10 000 metrillä alkueriin. Atlantassa 1996 hän sijoittui 5 000 metrillä 14:nneksi ja 10 000 metrillä yhdeksänneksi. Maailmanmestaruuskilpailuissa hän sijoittui 10 000 metrillä Tokiossa 1991 12:nneksi, Stuttgartissa 1993 neljänneksi ja Göteborgissa 1995 seitsemänneksi. Ateenan MM-kilpailuissa 1997 Franke osallistui maratonjuoksuun, jossa sijoittui 31:nneksi. Hänen ennätyksensä 5 000 metrillä oli 13.03,76 ja 10 000 metrillä 27.48,88. Hän juoksi molemmat ajat vuonna 1995.


title: Stéphane Franke

text: Franke kuoli 23. kesäkuuta 2011 47-vuotiaana imusolmukesyöpään, joka häneltä oli diagnosoitu viisi viikkoa aikaisemmin.


title: Omavaraisuusaste

text: Omavaraisuusaste () kuvaa yrityksen pääomarakennetta. Se mittaa yrityksen vakavaraisuutta, tappion sietokykyä sekä kykyä selviytyä sitoumuksista pitkällä tähtäyksellä. Omavaraisuusaste kertoo, kuinka suuri osuus yhtiön varallisuudesta on rahoitettu omalla pääomalla. Mitä korkeampi yrityksen omavaraisuusaste on, sitä vakaammalle pohjalle yrityksen liiketoiminta rakentuu.


title: Omavaraisuusaste

text: Oma pääoma muodostaa yrityksen puskurin tappioita vastaan. Mitä enemmän yrityksellä on omaa pääomaa, sitä enemmän ja sitä kauemmin se sietää tappioita. Vieraan pääoman eli velan maksuvelvoitteet ovat usein kiinteitä. Ne on pystyttävä hoitamaan, vaikka yrityksen tulos heikkenisi. Sitä vastoin oma pääoma on joustava yrityksen taloudellisen tilanteen suhteen. Oman pääoman korvauksista (osingoista) yritys voi päättää itse tuloksen ja maksukyvyn mukaan.


title: Omavaraisuusaste

text: Omavaraisuusastetta pidetään usein on myös pitkän aikavälin "kannattavuuden" tunnuslukuna. Etenkin pienissä yrityksissä suuri osa omasta pääomasta muodostuu kertyneistä voittovaroista. Täsmällisemmän kuvan kannattavuudesta saa suhteuttamalla kertyneet voittovarat koko pääomaan.


title: Omavaraisuusaste

text: Rahoitusaseman arvioinnissa omavaraisuusaste ja nettovelkaantumisaste ovat toistensa kanssa samankaltaisia tunnuslukuja.


title: Omavaraisuusaste

text: Omavaraisuusastetta laskettaessa täytyy sekä omaa pääomaa että taseen loppusummaa toisinaan oikaista. Tunnuslukua laskettaessa on tärkeää selvittää yrityksen omaisuuden todellinen käypä arvo. Se tapahtuu käymällä läpi taseen vastaavien puoli erä erältä.


title: Omavaraisuusaste

text: Inflaation ja poistojen vuoksi pysyvien vastaavien käyvät arvot voivat poiketa selvästi tasearvoista. Jos käyvät arvot ylittävät ratkaisevasti tasearvot ja tämä on varmasti todettavissa, voidaan ylittävä osuus lisätä takaisin omiin pääomiin omavaraisuusastetta laskettaessa. Käyvän arvon määrittelemisessä tulee noudattaa varovaisuutta. Pysyvät vastaavaat voivat olla myös yliarvostettuja, jolloin omia varoja joudutaan korjaamaan tasearvoa pienemmiksi. Oikaisujen vaikutus näkyy myös taseen loppusummassa.


title: Omavaraisuusaste

text: Henkilöyhtiön omistajat ovat henkilökohtaisessa vastuussa yrityksensä toiminnasta ja veloista. Henkilöyhtiön tasetiedoista laskettu omavaraisuusaste ei ole riittävä, vaan on mahdollisuuksien mukaan otettava myös henkilökohtaisessa vastuussa olevien omistajien yksityiset varat ja velat.


title: Omavaraisuusaste

text:
Omavaraisuusasteen ohjearvot ovat:
Yritys, joka toimii vakaalla ja suhdanteista riippumattomalla alalla, tulee toimeen heikommalla omavaraisuusasteella kuin yritys, jonka tulos heittelee.


title: Omavaraisuusaste

text: Hyvälle omavaraisuusasteelle ei ole varsinaista ylärajaa. Omistajat voivat päättää tavoittelemastaan pääomarakenteesta. Toiset omistajat ovat valmiimpia ottamaan enemmän velkaa ja siten enemmän riskiä kuin toiset.


title: Omavaraisuusaste

text: Omavaraisuusasteen avulla voidaan ennustaa yrityksen riskiä joutua pysyvästi maksukyvyttömäksi ja riskiä joutua konkurssiin.


title: Omavaraisuusaste

text: Omavaraisuusasteen kyky ennakoida maksukyvyttömyyttä johtuu siitä, että se viittaa sekä rahoitusrakenteeseen, pitkän aikavälin kannattavuuteen että yrityksen mahdollisuuksiin saada lisärahoitusta. Jos yrityksellä ei ole käyttämättömiä vakuuksia ja omavaraisuus on kriittinen, lisärahoituksen saaminen on vaikeaa tai mahdotonta.


title: Omavaraisuusaste

text: Pysyvän maksukyvyttömyyden ennakoinnissa on omavaraisuusaste tehokkain tunnusluku. Pysyvän maksukyvyttömyyden uhka on välitön, kun yrityksen liiketulos on negatiivinen ja omavaraisuusaste alle 10 %.


title: Omavaraisuusaste

text: Myös konkurssin ennakoinnissa omavaraisuusaste on selvästi tärkein tunnusluku. Yli 60 000 suomalaista osakeyhtiötä käsittäneessä tutkimuksessa havaittiin, että omavaraisuusasteen mediaani oli konkurssiyrityksillä 8 % ja häiriöttömillä yrityksillä 49 %. Osakeyhtiön konkurssiuhka nousi huomattavasti, kun omavaraisuusaste oli alle 25 %.


title: Omavaraisuusaste

text: Alle 5 vuotta toimineiden yritysten omavaraisuus on vanhempia yrityksiä keskimäärin alhaisempi. Yli 40 000 suomalaisen yrityksen tutkimuksessa havaittiin, että omavaraisuusasteen mediaani alle 5 vuotta toimineilla yrityksillä oli 23 %, kun vastaava luku muilla oli 49 %. Myöskään omavaraisuuden merkitys konkurssiriskin ennustajana ei ole yhtä suuri kuin vanhemmilla yrityksillä. Alle 5 vuotta toimineilla yrityksillä konkurssin merkkejä ovat "negatiivinen omavaraisuusaste" ja "heikko kannattavuus". Kuitenkin myös vastaperustettujen yritysten konkurssin ennakoinnissa omavaraisuusaste on keskeisin tunnusluku.


title: Omavaraisuusaste

text: On lisäksi huomattava, että yritys voi mennä konkurssiin, vaikka tunnuslukujen arvot olisivat hyvät, ja toisaalta välttyä konkurssilta huonoillakin tunnusluvuilla.


title: Susirajalla

text: Susirajalla on lieksalaisen pop rock -yhtye Masa Maindsin vuonna 2010 julkaistu studioalbumi. Levy-yhtiö on Propaganda Records. Äänitykset on tehty vuosina 2008–2010 Kihniössä MSL-studiolla Mika Sundqvistin tuotannossa. Masteroinnin on tehnyt Tuomas Skopa 4. elokuuta 2010 samassa studiossa.


title: Susirajalla

text: CD-levyjä on valmistanut Studio 57 Oy / CD-Media Finland Oy. Jakelusta on huolehtinut Playground Music Scandinavia / Playground Music BAM Oy.


title: Susirajalla

text: CD-levyn kansikuvassa on yksi Masa Maindsin kotikaupungin maamerkeistä, Lieksan kaarisilta.


title: Susirajalla

text: Kappaleet on säveltänyt ja sanoittanut Matti Päiväpuro ja sovittanut Juha Räty, ellei toisin ole mainittu.


title: Susirajalla

text: "Yli eteläisten vuorten" on versio etenkin Thin Lizzyn tunnetuksi tekemästä kappaleesta "Whisky in the Jar".


title: Susirajalla

text: Kappaleiden oikeudet omistaa Propaganda Records / Proxmira Oy, paitsi kappaleiden "Dada-dii" ja "Siivet" kopiointioikeuksien osalta Poptori Oy, kappaleen "Viimeinen kylähullu" osalta Love Kustannus / Bluesway Ky ja kappaleen "Älä iske Tuijaa" osalta Oy EMI Finland Ab / Imudico.


title: Knnillssonn

text: Knnillssonn on yhdysvaltalaisen laulaja-lauluntekijä Harry Nilssonin vuonna 1977 RCA Recordsin Victor-levymerkillä ilmestynyt studioalbumi. Tätä ennen Nilsson oli jo ehtinyt tehdä 15 pitkäsoittolevyä.


title: Knnillssonn

text:
"Knnillssonn"-albumin ovat tuottaneet Nilsson ja Robin Geoffrey Cable ja se on Nilsson House -tuotantoa. Cable on myös äänittänyt levyn Lontoossa
Audio International -studiossa. Miksaus on tehty samassa kaupungissa Air-studioilla.


title: Knnillssonn

text: Sovitukset ovat Mike McNaughtin tekemiä. Mukana on hyvin esillä oleva jousiorkesteri ja sävelmät ovat persoonallista nilssonmaista viihdemusiikkia, "kultaista siirappia", ja soitinvalikoimasta puuttuu esimerkiksi sähkökitara. Nilsson itse on "loistava, omaperäinen laulaja ja todellinen tulkitsija".


title: Knnillssonn

text: Kappaleella "Perfect Day" vierailee erityisenä "mysteerilaulajana" Mara Gibb. Kiitoksissa on mainittu Terry Oates, Ray Cooper, Colin Bennett ja St. Paulin katedraalin poikakuoro, St. Paul's Cathedral Boys Choir, joka on mukana ainakin päätöskappaleessa.


title: Knnillssonn

text: A&R-koordinoijana on toiminut Marge Meoli ja valokuvat on ottanut Ron Slenzak. Nilssonin kaksoisvalotettuihin kasvokuviin liittyy selite: "You see yourself as I really am." Kahtenanäkemisen idea sisältyy myös albumin nimeen.


title: Knnillssonn

text: Albumin ja grafiikan on suunnitellut Tim Bryant Gribbitt-yhtiöstä ja kannen Klaus Voormann. Taiteellisena johtajana on toiminut Acy Lehman.


title: Knnillssonn

text: Euroopassa LP-levyjä on valmistanut Hampurissa toiminut RCA Schallplatten GmbH.


title: Knnillssonn

text: Kaikki kappaleet ovat Harry Nilssonin säveltämiä ja sanoittamia. Kustannusoikeudet omistaa Golden Syrup Music / Eaton Music Ltd. Kappaleiden sanat on painettu avautuvan levykansion sisäpuolelle.


title: Makin’ Magic (Pat Traversin albumi)

text: Makin' Magic on kanadalaisen kitaristi, laulaja ja lauluntekijä Pat Traversin vuonna 1977 ilmestynyt studioalbumi. Sen ovat tuottaneet Emil Zoghby ja Travers Polydor-levy-yhtiön Lontoon osastolle. Äänittäjänä on toiminut Gary Edwards ja nauhurin käyttäjänä (tape operator) Dick Drake. Albumi on äänitetty Wessex-studioilla Lontoossa. Uudelleenmiksauksen on tehnyt Paul Northfield Advision-studioilla samassa kaupungissa.


title: Makin’ Magic (Pat Traversin albumi)

text: MUSA-lehden arvostelussa Traversin positiivisesti yllättänyttä, "vastustamattomasti jyräävää" tyyliä on verrattu Rick Derringeriin ja Jimi Hendrixiin. Albumin parhaimmista kappaleista on mainittu "You Don't Love Me" sekä "Statesboro Blues". Loppukaneettina on todettu, että "Pat Travers bändeineen tietää melko tarkkaan, missä svengi pesii!"


title: Makin’ Magic (Pat Traversin albumi)

text: Levykannen on suunnitellut Jo Mirowski ja valokuvat on ottanut Gered Mankowitz. Tekstitystä on tehnyt Chris Moore.


title: Makin’ Magic (Pat Traversin albumi)

text: Kappaleet ovat yhtä lukuun ottamatta Pat Traversin tekemiä.Julkaisija on Chappell Music, 50 New Bond Street, Lontoo; paitsi kappaleen ”Statesboro Blues” osalta Southern Music Publishing Co. Ltd. Kappaleiden sanat on painettu levypussiin lukuun ottamatta kappaletta "What You Mean to Me", joka on instrumentaalinen.sekäTraversin kolmimiehisen yhtyeen instrumentit on lueteltu levypussin tekstissä.


title: T-ara

text: T-ara (, , tyyliteltynä T-ARA tai T♔ARA) on eteläkorealainen vuonna 2009 perustettu tyttöyhtye, jonka jäsenet ovat Qri, Eunjung, Hyomin ja Jiyeon. T-ara käyttää kiertävää johtajajärjestelmää, jonka avulla jokainen jäsen saa vuorollaan vaikuttaa yhtyeen tyyliin ja konseptiin. Levy-yhtiönä toimii MBK Entertainment.


title: T-ara

text: T-aran nimen merkitys perustuu sanaan "tiara", sillä heidän päämääränään on tulla musiikkimaailman kuningattariksi. T-ara julkaisi ensimmäisen kappaleensa ”Good Person” televisiodraamaan "Cinderella Man" alkuperäisenä viisijäsenisenä yhtyeenä huhtikuussa 2009. Jiwon ja Jiae jättivät yhtyeen kesäkuussa 2009, mikä viivästytti tulevaa debyyttiä. T-ara kasvoi kuusijäseniseksi, kun Boram, Qri ja Soyeon liittyivät yhtyeeseen heinäkuussa 2009. Tämän jälkeen yhtye julkaisi debyyttisinglensä ”Lies” ja ensimmäisen studioalbuminsa "Absolute First Album" joulukuussa 2009.


title: T-ara

text: Hwayoung liittyi T-araan vuonna 2010, ja Areum kesäkuussa 2012. MBK Entertainmentin toimitusjohtaja Kim Kwang-soo väitti 30. heinäkuuta 2012, että Hwayoungin sopimus irtisanotaan tämän huonon käytöksen vuoksi. Yhtiön henkilökunta kertoi, että Hwayoungin kanssa on vaikea työskennellä. Hwayoungin lähdöstä syntyi kohu, jonka mukaan muut T-aran jäsenet olisivat kiusanneet häntä. Huhujen todenmukaisuutta ei koskaan todistettu, mutta ne vaikuttivat hyvin kielteisesti yhtyeen maineeseen. Taustalla oli kaksoissisarten Hwayoungin ja Hyoyoungin välinen epäsopu.


title: T-ara

text: Joulukuussa 2012 yhtiö suunnitteli lisäävänsä yhtyeeseen uuden jäsenen, Danin. Näin ei kuitenkaan käynyt, ja hänen debyyttiään ei koskaan tapahtunut. Sen sijaan Dani liittyi lyhyeksi aikaa yhtyeen alaryhmään T-ara N4, jonka muodostavat Eunjung, Hyomin ja Jiyeon.


title: T-ara

text: Areum jätti T-aran keskittyäkseen soolouraansa heinäkuussa 2013.


title: T-ara

text: Boram ja Soyeon jättivät yhtyeen vuonna 2017 heidän sopimuksensa umpeutuessa.


title: Excitement

text: Excitement on kokoelma-albumi yhdysvaltalaisen The Doobie Brothers -yhtyeen tuotannosta. Se julkaistiin vuonna 1999.


title: Excitement

text: Kappaleiden tekijät ovat jo yhtyeen alkuperäisessä kokoonpanossa mukana olleet Pat Simmons (kitara, laulu) ja Tom Johnston (kitara, kosketinsoittimet, laulu).


title: Kukonlaulusta kukonlauluun

text: Kukonlaulusta kukonlauluun on Aarne Laineen ohjaama mustavalkoinen elokuva vuodelta 1955. Elokuva perustuu Toivo Kauppisen eli Topiaksen näytelmään


title: Kukonlaulusta kukonlauluun

text: Tarinassa isänsä komentoon kyllästynyt maalaispoika (Åke Lindman) lähtee lomanviettoon tulleen kaupunkilaisnaisen (Ilmi Parkkari) perässä kaupunkiin. Jälkeen jää hänelle lasta odottava karjakkona työskentelevä mökin tytär (Anneli Sauli).


title: Kukonlaulusta kukonlauluun

text: Vakavahenkisessä, maaseutua ylistävässä elokuvassa on poikkeuksellista aikakauden muihin elokuviin verrattuna repliikkien puhekielenomaisuus.


title: Kukonlaulusta kukonlauluun

text: Aikalaisarvioissa hämmästeltiin elokuvan ankaraa huviveroa ja sitä että se kiellettiin lapsilta. Molempiin tuli muutos, ennen kuin elokuva sai Helsingin-ensi-iltansa.


title: The Band Kept Playing

text: The Band Kept Playing on yhdysvaltalaisen The Electric Flag -yhtyeen kolmas studioalbumi, ja se on ilmestynyt vuonna 1974.


title: The Band Kept Playing

text: The Electric Flag oli Amerikan ensimmäinen "super-yhtye". Yhtye hajosi jo toisen albumin jälkeen, mutta sai myöhemmin aikaan vielä tämän levyn. Tosin alkuperäinen basisti Harvey Brooks (alias Goldstein) ei ollut enää mukana. Albumia "ei ole vastaanotettu kovinkaan innokkaasti".


title: The Band Kept Playing

text: "The Band Kept Playing" LP-levy on ilmestynyt Atlantic Recording Corporationin kustantamana. Yhtiön osoite on ollut 75 Rockefeller Plaza, New York 10019. Levyetiketissä valmistajan eli Atlantic-yhtiön osoitteeksi on ilmoitettu 1841 Broadway, New York, N.Y.


title: The Band Kept Playing

text: Albumin on tuottanut Jerry Wexler apunaan The Electric Flagin Roger Jellyroll Troy.


title: The Band Kept Playing

text: Albumin on äänittänyt Karl Richardson Floridan Miamissa Criteria-studioilla.


title: The Band Kept Playing

text: Uudelleenmiksaus on tehty New Yorkissa Atlanticin studioilla ja San Franciscossa CBS:n studioilla. Insinööreinä ovat toimineet Gene Paul, Michael Fusaro ja Jimmy Douglass.


title: The Band Kept Playing

text: LP-levyn kansikuvan on tehnyt Don Ivan Punchatz. Kuvan henkilöt esittävät The Electric Flagin jäseniä, joista on myös valokuva takakannessa. Taiteellisena johtajana on toiminut Bob Defrin. Levykansi on painettu U.S.A:ssa.


title: The Band Kept Playing

text: Yhtyeen managereina ovat olleet Deborah A. O'Brien ja George Khachadoorian.


title: The Band Kept Playing

text: Kiitoksissa on mainittu Roy Siegal, Alex Sadkin, Anita Wexler, Albhy Galuten, Phil Brown sekä muita etunimeltä mainittuja.Laulusolisteina eri kappaleilla toimivat:


title: The Band Kept Playing

text: Kustantajat ovat:


title: The Band Kept Playing

text: The Electric Flag:Vierailevat artistit:Torvisektio:


title: Vanninen

text: Vanninen tai Wanninen on muun muassa seuraavien henkilöiden sukunimi:


title: Karttajäkälät

text: Karttajäkälät (Rhizocarpaceae) on jäkäläheimo, johon kuuluu neljä sukua: "Catolechia", "Epilichen", "Poeltinula" ja "Rhizocarpon".


title: Karttajäkälät

text: Karttajäkälä näyttää kartalta. Laji kasvaa usein suurilla kiven lohkareilla tai kallioilla.


title: Command & Conquer -pelisarjan ryhmäkunnat

text: Command & Conquer on reaaliaikainen strategiapelisarja, joka keskittyy lukuisten kuvitteellisten ryhmäkuntien väliseen kilpailuun maailman hallitsemisesta. Pelisarjassa on kolme eri tarinalinjaa, joissa jokaisessa on kolme pääryhmäkuntaa. Suuri osa näistä perustuu todellisen maailman esikuviin.


text: Global Defense Initiative eli GDI on Tiberium-jatkumon toinen osapuoli, joka taistelee Nodin veljeskuntaa ja sen johtajaa Kanea vastaan. issa se taistelee myös muukalaisrotu "Scriniä" vastaan. GDI:n tunnetuimpia yksiköitä ovat muissakin Command & Conquer-peleissä ainakin jossain muodossa esiintyvä mammuttitankki ja maan kiertoradalta ampuva ionikanuuna.


text: GDI oli aluksi vain salainen YK:n erikoisjoukkojen ryhmittymä nimeltään "Operations Group Echo: Black Ops 9". Ryhmittymän tarkoituksena oli estää uusien maailmansotien syttyminen. Kun "O.G.E: B.O. 9:n" yritys salamurhata Saddam Hussein epäonnistui, tiberium alkoi levitä maapallolla ja Nodin veljeskunta nousi esiin, Yhdistyneiden kansakuntien turvallisuusneuvosto päätti restrukturoida järjestön vastaamaan uhkiin avoimesti ja suoraan. Syntyi "United Nations' Global Defense Initiative" eli "Yhdistyneiden kansakuntien maailmanlaajuinen puolustusaloite".


text: Ensimmäistä tiberiumsotaa käsitellään pelissä . Sodan aikana Nodin veljeskunnan propaganda yritti mustamaalata GDI:tä. Maailma uskoi ja YK:n täytyi lopettaa GDI:n rahoitus, ettei sen maine menisi. Nod kävi aggressiivisesti hyökkäykseen, kunnes kävi ilmi, että rahoituksen loppuminen oli vain juoni. Nodin hyökkäykset epäonnistuivat ja GDI pääsi kääntämään sodan kulun edukseen. Kaksi vuotta taisteltuaan GDI löysi Nodin päämajan, "Nodin temppelin", Sarajevosta. Viimeinen kolme päivää kestänyt taistelu päättyi GDI:n voittoon, kun se ampui kiertoradalta ionikanuunalla temppelin hajalle. Kanen ajateltiin kuolleen ja Nod oli lyöty.


text: Toinen tiberiumsota on in aiheena. GDI:n voitettua Nodin ensimmäisessä sodassa se syventyi Nodin tiberiumteknologian tutkimiseen. Suuri virhe tehtiin siinä, että Kanen ruumista ei haettu temppelin raunioista. Maailmassa oli rauha vuoteen 2030 asti, jolloin Nodin veljeskunta nousi jälleen. GDI:ssä ei tajuttu asiaa ennen kuin veljeskunnan johtaja Kane ilmoitti olevansa elossa. GDI:n kenraali James Solomon antoi komentaja Michael McNeilille tehtäväksi Nodin pysäyttämisen. Viimeinen taistelu taisteltiin Kairossa, jossa sijaitsi uusi Nodin temppeli ja Kanen pyramidi. McNeil tappaa Kanen omin käsin. GDI pääsee käsiksi "Tacitus"-nimiseen laitteeseen, josta arveltiin löytyvän vastaus tiberiumin hävittämiseen.


text: Kanen "toisen kuoleman" jälkeen "Unohdettujen", tiberium-mutaation kohteeksi joutuneiden, johtaja Tratos kehitti rokotteen, jolla tiberium-mutaation voisi pysäyttää. Rokote toimi päinvastoin, kiihdyttäen mutaatiota. GDI keskittyi Tacituksen tutkimiseen tiberiumin leviämisen estämiseksi. Pelaaja Nodin komentajana salamurhaa Tratoksen, mikä pakottaa GDI:n varastamaan Nodin tekoäly CABALin, jonka tiedettiin pystyvän tulkitsemaan Tacitusta. Nodin väliaikainen johtaja Anton Slavik yritti aktivoida CABALia estääkseen veljeskuntaa hajaantumasta uudelleen. CABAL kuitenkin kääntyi sekä GDI:tä että Nodia vastaan. Kaikkein epätodennäköisimpänä ratkaisuna GDI ja Nod liittoutuivat ja tuhosivat CABALin kyborgiarmeijan. CABALin eliminoimisen jälkeen GDI:n tutkijat onnistuivat kehittämään Tacituksen avulla tiberiumin pysäyttäjän, laitteen, joka ääniaalloilla murskaa tiberiumin molekyylirakenteen. Lisäksi Tacitus varoitti tulevasta muukalaisrodun hyökkäyksestä maahan. Mutta se selvisi vasta liian myöhään.


text: issa käsitellään kolmatta tiberiumsotaa. Firestormin tapahtumien jälkeen GDI sulki yli 60% kaikista tukikohdistaan ympäri maailmaa. Toisen tiberiumsodan aikaan käytetty kävelijä-ajoneuvo-teknologia hylättiin ja korvattiin parannelluilla versioilla alkuperäisistä ajoneuvoista. Virallisesti tämä tehtiin kulujen leikkaamiseksi. Tiberium oli valtaamassa alaa maapallolla ja ihmiskunta oli jakaantumassa pienempiin saarekkeisiin tiberiumalueiden keskelle. Monet valtiot romahtivat ja GDI:n oli toimittava sekä asevoimina että hallintoelimenä.


text: Seitsemäntoista vuotta kestäneen rauhan jälkeen Nodin veljeskunta rikkoi sen lamauttamalla GDI:n A-SAT-puolustusjärjestelmän avaruudessa. Nod tuhosi GDI:n avaruusasema "Philadelphian" ydinohjuksella juuri silloin, kun GDI:n johto oli pitämässä kokousta. Syntyy kaaos, kun Nod hyökkää sinisille alueille suurella voimalla. GDI saa kuitenkin vakautettua tilanteen ja työntämään Nodin pois. Se hyökkää Nodin tutkimuslaitoksen kimppuun Egyptissä ja saa selville aikeen kehittää nestemäistä tiberiumia sisältävän pommin kehittämishankkeen. Nodin ydinasevalmiudet tuhotaan. Sarajevossa on entisen temppelin raunioille noussut uusi Nodin temppeli. GDI ampuu ionikanuunalla, mutta ei tiedä, että nestemäinen tiberium on varastoitu temppelin alle. Valtava ketjureaktio tuhoaa suuren osan kaakkois-Euroopasta.


text: Räjähdyksen havaitsi muukalaisrotu Scrin, joka hyökkää maapallolle. Rotu rakentaa suuria "Threshold"-torneja, joiden tarkoitusta ei tiedetä. GDI hyökkää tornien kimppuun, tuhoten kaikki paitsi yhden. Viimeinen torni on osittain juuttunut toiseen ulottuvuuteen, joten mikään tunnettu ase ei pysty vahingoittamaan sitä. GDI on taas kerran voittanut, Kane on kuollut, Nodin veljeskunta on lyöty hajalle ja Scrinien Italiassa sijainnut komentotorni on tuhottu, lamauttaen muukalaisrodun joukot.